qundao/data-zh-poetry huggingface dataset:
又和蹇侍郎七言四韵
作者：蘇頌
朝代：宋

金支燁燁映宣宮，致福誠由上德崇。
九廟靈光流自遠，七明嘉種感潛通。
瑞圖丹采終難狀，藥譜神功未易通。
更覽諸公賡和句，方知漢祀曲非工。
又次中書蔡相公韵
作者：蘇頌
朝代：宋

彼美三華瑞，儲靈四大宮。
色分嵩谷外，地近漢房中。
玉質榮同本，蓮莖出並叢。
載形非博厚，錫羨自穹窿。
列駕馳文舄，旁觀眩秀瞳。
珍符彰聖孝，天應甚昭融。
又次王侍郎韵
作者：蘇頌
朝代：宋

禮藉標三瑞，靈篇首五芝。
忽傳神草植，高出廟垣楣。
物色甘泉詔，形容繆襲辭。
敷榮連刻桷，滋液本華池。
運應承平旦，辰臨孟夏時。
階蓂符曆數，豐芑協聲詩。
尊祖誠斯洽，稱觴禮所宜。
共知天輔德，萬葉固皇枝。
又自和
作者：蘇頌
朝代：宋

一入石渠署，八逢霜樹寒。
任譏書尚白，不廢研磨丹。
騎省愁看鬢，騷人興佩蘭。
壯年幾已過，遊樂謝曹桓。
又送石舍人
作者：蘇頌
朝代：宋

予告西還上寵優，輝華行李照亭郵。
內朝簪橐虛嚴直，故國山川想舊遊。
一去秋光連棧道，及歸春色動皇州。
眼看景物皆清絕，定有佳章到處留。
司徒侍中杜正獻公挽辭五首·其一
作者：蘇頌
朝代：宋

具美生名世，熙工職代天。
規橅在臺閣，風采著藩宣。
大議方尊老，清時遽喪賢。
無言桃李感，聞者共潸然。
司徒侍中杜正獻公挽辭五首·其三
作者：蘇頌
朝代：宋

當扆思遺直，推恩厚卹終。
衮貂官秩貴，駟馬葬儀雄。
天老宵躔暗，高陽舊里空。
從茲使車問，不似十年中。
司徒侍中杜正獻公挽辭五首·其二
作者：蘇頌
朝代：宋

任重嘗當國，功成急引年。
榮華脫屣去，名節掩棺全。
白日佳城遠，清風舉世傳。
誄終朝有法，大行特高前。
司徒侍中杜正獻公挽辭五首·其五
作者：蘇頌
朝代：宋

几杖初來宅次睢，孤生從此被深知。
翹材館盛親師益，綠野堂閒奉燕私。
恩紀難忘空隕涕，緒言如昨重銘肌。
渙陽松柏無因見，延首東南倍愴悲。
司徒侍中杜正獻公挽辭五首·其四
作者：蘇頌
朝代：宋

卜築東畿謝事還，冥鴻高蹈孰能攀。
朝廷寵遇三公禮，園館優游十載閒。
此日精誠騎列宿，他時歌咏嘆頹山。
慮終不及傳家事，獨有忠言貢九關。
司徒侍中賈魏公挽辭二首·其一
作者：蘇頌
朝代：宋

仁聖隆儒有漢風，平津經術位三公。
君臣契合千齡際，文武名尊二紀中。
再謝貂蟬深畏寵，屢提貔虎不言功。
一朝賓客銜悲散，寂寞延賢閣向東。
司徒侍中賈魏公挽辭二首·其二
作者：蘇頌
朝代：宋

大邦開國賞元勛，秘殿陛班寵舊臣。
飪味幾年調鼎鼐，丹青何日畫麒麟。
千官祖軷都門外，駟馬嘶鳴潁水濱。
已見刊碑新隧路，無窮墮淚故州民。
司空平章軍國事贈太師開國正獻呂公挽辭五首·其一
作者：蘇頌
朝代：宋

二聖臨熙運，元精降佐臣。
人承太嶽裔，生在敦牂辰。
六紀登遐壽，三期秉大均。
還騎箕尾去，仍值在蛇春。
司空平章軍國事贈太師開國正獻呂公挽辭五首·其三
作者：蘇頌
朝代：宋

首建司空府，前臨魏闕門。
特留黄髮老，對直紫微垣。
故事傳臺閣，清風遺子孫。
四方桃李滿，不待史官言。
司空平章軍國事贈太師開國正獻呂公挽辭五首·其二
作者：蘇頌
朝代：宋

運偶千齡旦，家傳萬石風。
五朝京兆尹，三世大司空。
致主唐虞上，論經伏鄭中。
生鍾維嶽瑞，葬復近神崧。
司空平章軍國事贈太師開國正獻呂公挽辭五首·其五
作者：蘇頌
朝代：宋

自嘆羈屯世少同，平生知己莫如公。
早參直諒多聞數，晚入坯陶一器中。
存歿交情成契闊，晤言名理謾研窮。
追思五十年前會，已識河東父祖風。
司空平章軍國事贈太師開國正獻呂公挽辭五首·其四
作者：蘇頌
朝代：宋

漢代明經相，唐朝鎮俗賢。
時方尊長孺，天遽奪公權。
衮冕頒新隧，笳簫入故阡。
文成內外服，二美冠周篇。
司空贈太傅康國韓公挽辭五首·其一
作者：蘇頌
朝代：宋

厚重資天粹，忠清襲世芳。
周臣言諤諤，漢相貌堂堂。
見象中台拆，傷時一鑑亡。
罷朝仍制服，卹禮厚公王。
司空贈太傅康國韓公挽辭五首·其三
作者：蘇頌
朝代：宋

文物衣冠萃一門，如公終始見輿言。
三登慶曆三人第，四入熙寧四輔尊。
繼世拜封前及後，並時當政弟連昆。
漢袁楊與唐蕭杜，更有清風在裔孫。
司空贈太傅康國韓公挽辭五首·其二
作者：蘇頌
朝代：宋

前日崇明路，初聞撤瑟時。
兩宮馳道哭，三市輟舂悲。
精爽騎箕尾，功名載鼎彜。
誰修鳳池錄，直筆載蕭規。
司空贈太傅康國韓公挽辭五首·其五
作者：蘇頌
朝代：宋

六紀增年福未涯，三公歸第寵頻加。
達逢雨木官雖怕，賢值辰年夢已嗟。
中祀牲牢開祖道，太常鐃吹送靈車。
傷心前月登門後，臨別殷勤貺手華。
司空贈太傅康國韓公挽辭五首·其四
作者：蘇頌
朝代：宋

甲第初開汴水陽，安車歸後體彌康。
交游款密情無間，尊酒歡娛興未忘。
懷舊每論場屋事，傷離爲惜潁川裝。
朝來重過里門外，感物思人淚數行。
同事閤使見問奚國山水何如江鄉以詩答之
作者：蘇頌
朝代：宋

奚疆山水比東吳，物色雖同土俗殊。
萬壑千巖南地有，扁舟短棹此間無。
因嗟好景當邊塞，却動歸心憶具區。
終待使還酬雅志，左符重乞守江湖。
同呂縉叔諸君寄懷希用師
作者：蘇頌
朝代：宋

方袍爲佛者，學術以儒兼。
迹慕山林逸，心從典籍潛。
白雲中寄趣，浮世外安恬。
遐想觀書室，焚香正下簾。
同賦山寺郁李花
作者：蘇頌
朝代：宋

小樹扶疏若剪裁，新英濃淡對山齋。
青紅相間垂羅带，華葉同開綴寶釵。
未必無言芳徑列，須看成實翠珠排。
禪扃掩映情多感，藥譜標題品最佳。
衆卉分敷爭欲並，三春顔色此誰偕。
誰憐寂寞遊觀少，便與移根向玉階。
吏部頓郎中起陸尚書佃與同年因迎哲宗神主集班西苑追思昔預聞喜逮今三十一年再至感舊賡唱長言遠垂寄示老病讀之不覺感嘆强次前韵以答嘉貺
作者：蘇頌
朝代：宋

集英親策際天人，曾見諸賢解褐巾。
薦棘校文欽藻思，華林頒宴接車塵。
年光世故推移久，士論朝咨寵遇新。
老病忽紆懷舊作，長吟猶憶曲江春。
和丁御史出郊雩祀夕雨初霽
作者：蘇頌
朝代：宋

雩帝臨初孟，涓辰用吉辛。
肄儀慚陋學，司直接名臣。
出從籠街馭，時觀避路人。
雨餘鮮野服，雲霽變魚鱗。
觚陛牲匏潔，公卿冕佩轃。
共期嚴薦享，上副聖心純。
和丘與權秘校咏寶寄林成之進士
作者：蘇頌
朝代：宋

天下豈無寶，此寶常曠乏。
渾然肖天質，不與璆璠雜。
萬産蓄精粹，百靈常護押。
天王得而興，人事留豈盍。
問將安所施，邦國憑鎮壓。
問誰能爲售，靡物可酬答。
孰嗟道不行，將以補千衲。
孰憂大厦摧，用以支衆庘。
在昔夏及周，相繼登天榻。
搜索罄寰瀛，異物悉歸狎。
萬玉會諸塗，九鼎安於郟。
人神爲交歡，海嶽在呼欱。
無遠不奔趨，無强不折拉。
區區霸者君，猶能救收扱。
譬夫至音奏，所聽纔鞺鞳。
晉强由一戰，齊盛成九合。
小邦願輸幣，鄰境求盟歃。
至寶既見用，光價日以洽。
豈若秦與趙，爭璧相蹂踏。
其下數十代，交攻事矛甲。
用捨亦異道，盛衰勢相沓。
得之權綱震，失之基本塌。
吾君系皇統，威稜海隅匝。
大器固神扃，衆奇萃緹匣。
山瑰及海靈，盡獲諸羅罨。
揀金磧礫中，或不間砂鑞。
求珠淵泉底，或見取蠯蛤。
珉石尚珍藏，理寧斥珪玾。
其間偶棄遺，誠堪爲嗟𣢗。
或是選擇殊，非由道路狹。
淵哉二君言，相投予意恰。
誰能借其辯，九重貢君闔。
上以啟聰明，次以廣開納。
冀于涓塵中，收拾秘箱笈。
明時寧自疑，本無雙刖法。
和仲巽奚山部落
作者：蘇頌
朝代：宋

千里封疆薊霫間，時平忘戰馬牛閒。
居人處處營耕牧，盡室穹車往復還。
和仲巽山行
作者：蘇頌
朝代：宋

天險限南北，回環千里山。
客亭依斗絕，胡地信偏慳。
伴月驅行傳，緣雲度故關。
林泉雖勝賞，無奈霫奚間。
和仲巽過古北口楊無敵廟
作者：蘇頌
朝代：宋

漢家飛將領熊羆，死戰燕山護我師。
威信仇方名不滅，至今奚虜奉遺祠。
和仲巽過度雲嶺
作者：蘇頌
朝代：宋

磴道青冥外，躋攀劇箭飛。
朔風增凜冽，寒日減清暉。
使者手持節，征人淚濕衣。
此時仁傑意，心向白雲歸。
和使回過松子嶺
作者：蘇頌
朝代：宋

石徑縈紆甚七盤，披榛策馬上烟巒。
回頭却見臨潢境，千里猶如指掌看。
和俞仲素太博遊茅山二首·宿明真觀
作者：蘇頌
朝代：宋

平林行盡到巖扃，一昔恬然道味生。
爽籟遠隨林谷響，飛雲時拂棟梁輕。
閒傾仙斝流瓊液，高論神方鍊日精。
更想真遊成不寐，坐聽松韵到黎明。
和俞仲素太博遊茅山二首·馬上初望茅峰
作者：蘇頌
朝代：宋

三士隠淪地，上林句曲前。
朅來思訪道，屬望賦遊仙。
松引飛輪路，雲收積玉巔。
華陽不知遠，趣駕似行天。
和兖弟到郡先寄
作者：蘇頌
朝代：宋

雖非祿厚與官尊，多幸名都遂出藩。
訪舊遍遊江北路，提封連接海西門。
六年往復頭先白，四郡推遷席不溫。
衰病早宜歸畎畝，君恩未報自難言。
和兖弟與梁况之學士同作四絕句 二首並和况之元韵 其一
作者：蘇頌
朝代：宋

湖上歸時暮氣侵，松香花露拂巾簪。
萬家燈火沙河裏，月色相和廓暝陰。
和兖弟與梁况之學士同作四絕句 二首並和况之元韵 其二
作者：蘇頌
朝代：宋

鄞江東望水連空，越嶠明峰幾萬重。
誰識此行多樂事，揮毫一曲飲千鍾。
和兖弟與梁况之學士同作四絕句·呈况之常叔立之
作者：蘇頌
朝代：宋

偶陪嘉約出重闉，自覺超然隔世塵。
若欲遍遊山下寺，直須經歲駐征輪。
和兖弟與梁况之學士同作四絕句·紀况之學士題壁
作者：蘇頌
朝代：宋

南山到處待揮毫，逸似凌雲羽翮飄。
好著碧紗籠寺壁，更將金刻置巖標。
和兖弟遊湖上諸寺二首·其一
作者：蘇頌
朝代：宋

叢林四百見州經，盡在錢塘舊縣坰。
十里湖光連北郭，千尋岩翠繞南屏。
松間幽徑迎冠蓋，竹裏飛泉入戶庭。
勝境無因朝日到，羨他禪伯老林扃。
和兖弟遊湖上諸寺二首·其二
作者：蘇頌
朝代：宋

湖山不到每馳情，與客逢迎暫駐旌。
鷲嶺飛來詢慧理，龍宮吟就續延清。
僧房有竹循門見，磴道攀蘿盡日行。
交臂晤言欣得侶，上臺專使對仙瀛。
和冬至紫蒙館書事
作者：蘇頌
朝代：宋

泰畤迎長日，殊方展慶杯。
關山厭沙磧，星斗望昭回。
月共寒更永，風隨協氣來。
欲知王曆正，候律應孳荄。
和刁推官蓼花二首·其一
作者：蘇頌
朝代：宋

烟雨寒塘外，蕭條廣隰中。
花逢秋至盛，人愛水邊紅。
碎纈排霜葉，纖蕤拂露叢。
尊罍不見賞，留得伴溪翁。
和刁推官蓼花二首·其二
作者：蘇頌
朝代：宋

蓮疏菊未破，野艷獨敷榮。
濯水紅纓細，鋪園步障平。
露寒偏發色，風勁不摧莖。
採掇聊供餌，丹房助氣清。
和刁節推郊居寄說晤二詩僧
作者：蘇頌
朝代：宋

倦賦從軍咏式微，山齋重此理松扉。
春來園圃朱櫻遍，霜後盤飧綠芋肥。
瓶錫時邀高士駕，臺緇多學野人衣。
白蓮詩社方求友，喜得支公與共歸。
和前三篇·其一
作者：蘇頌
朝代：宋

孟郊篇什况咸池，夫子文章我所知。
豈特曹劉同品目，固將蘇李是宗師。
語如轉彈逢真賞，喻到鏖兵詫國棋。
所集若攜歸闕下，諸公應序盛山詩。
和前三篇·其三
作者：蘇頌
朝代：宋

百雉金城十仞池，天聲遐憺遠戎知。
剖符但報三年政，推轂無勞六月師。
胡馬逸歸常見畫，塞鴻征盡著殘棋。
欲歌盛業賡周雅，須假清風吉甫詩。
和前三篇·其二
作者：蘇頌
朝代：宋

山公偏愛習家池，每出遊時醉不知。
既見國僑如舊識，何須阮籍乃吾師。
亭邊菡萏鋪新錦，水際閭閻近布棋。
欲作宣城十日飲，留連夢得似敦詩。
和劉明仲都曹見別三首·其一
作者：蘇頌
朝代：宋

二年爲郡樂邗坡，喜遇豐年萬物和。
政拙未能觀水薤，氣衰時復咏烟蘿。
朱方亭下歸心速，揚子橋邊別淚多。
禁職祠官容佚老，晚蒙恩澤更霶沱。
和劉明仲都曹見別三首·其三
作者：蘇頌
朝代：宋

幽居鄰有萬窠松，坐見京江四面峰。
形若橛株隨倚徙，愁如頑礦漸銷鎔。
尚紆軒冕心顔厚，但覺林泉興味濃。
茗飲藥苗留待客，時時賓友自過從。
和劉明仲都曹見別三首·其二
作者：蘇頌
朝代：宋

久汙朝寵老非宜，祿厚躬閒不爾虧。
優詔還令使真室，特恩仍免覲京師。
力疲都是垂頭馬，志適何殊曳尾龜。
年事已高心慮息，山堂無俟德璋移。
和北軒薜荔
作者：蘇頌
朝代：宋

分得巖枝带蘚文，壁間延蔓密含春。
摇風似展垂雲翼，和雨疑騫化浪鱗。
寒對竹軒陵霰雪，靜陪犀柄辟埃塵。
省闈不比山河遠，休擬靈均咏若人。
和北遊
作者：蘇頌
朝代：宋

銜命初開朔土遊，故人威重肯回眸。
旌旗在列千餘騎，棨戟遥臨十一州。
令尹投兵方秉羽，羊公臨塞但輕裘。
諸賢酬唱無閒日，卷軸今應束兩牛。
和吳仲庶寄李子儀
作者：蘇頌
朝代：宋

五紀修戎好，重關四向開。
村郊縱牛馬，戰地長蒿萊。
過客朝連暮，征軺去復回。
元侯勤主禮，一一倒瓶罍。
和吳仲庶待制見寄
作者：蘇頌
朝代：宋

幾日風沙結襟袖，忽傳嘉惠眼重開。
交情不改乘車約，和氣先隨掞藻來。
元帥本由詩禮選，行人愧匪語言才。
相逢且喜論平素，若校文章未易陪。
和吳仲庶龍圖寄德仁致政比部二首·其一
作者：蘇頌
朝代：宋

道骨仙風擅世華，肯將璠玉混泥沙。
潛郎未老辭朝路，傲吏歸來學道家。
逸似子荆將潄石，清如中散本餐霞。
應思平日市朝客，韁鏁拘攣正可嗟。
和吳仲庶龍圖寄德仁致政比部二首·其二
作者：蘇頌
朝代：宋

倦遊城闕厭紛華，一棹南歸出白沙。
簪紱棄來如釋負，山林到處便爲家。
流泉繞舍鏘金玉，仙餌盈槃泛露霞。
珍重宗英嘉隠操，遠裁清句重咨嗟。
和國信張宗益少卿過潭州朝拜信武殿
作者：蘇頌
朝代：宋

夷裔陵邊久，文明運算高。
三冬馳日御，一夜隕星旄。
從此通戎賂，于今襲戰袍。
威靈贍廟像，列侍寫賢豪。
民獲耕桑利，時無斥堠勞。
金繒比干櫓，未損一牛毛。
和土河館遇小雪
作者：蘇頌
朝代：宋

薄雪悠揚朔氣清，衝風吹拂毳裘輕。
人看滿路瓊瑶迹，盡道光華使者行。
和奚山偃松
作者：蘇頌
朝代：宋

亂枝轇轕翠陰圓，倚岫垂崖盡偃然。
不爲深根生觸石，定應高幹上摩天。
和孫節推寄羅發運
作者：蘇頌
朝代：宋

一瓢賢巷僻如山，十部文移日滿前。
輟得閒時常命駕，和來新什已盈編。
交遊莫逆心相照，出處雖殊道兩全。
能使清風激頹俗，世情誰得議高堅。
和孫節推雪
作者：蘇頌
朝代：宋

臘催時雪到江涯，雲壓寒空凝不飛。
臺榭風光先有意，山川秀色遠相輝。
人懷姑射清難見，詩似陽春和者稀。
聞上高樓尋勝賞，緬懷嘉尚重依依。
和安上弟遊湖山諸寺二首·其一
作者：蘇頌
朝代：宋

四百僧居勝沃洲，北連高嶺萬松稠。
似將天下江湖景，都作雲屏置一州。
和安上弟遊湖山諸寺二首·其二
作者：蘇頌
朝代：宋

十里湖山繞四門，遊人朝暮隘重闉。
樓臺遠近連郊郭，到處皆爲水石鄰。
和安上弟雨雪應禱絕句
作者：蘇頌
朝代：宋

霰雪爲霖近浹旬，江湖清氣壓冬溫。
應時豈是誠能感，作物宜同易畫坤。
和安上弟雪中登介亭
作者：蘇頌
朝代：宋

滴瀝泉池亂蕊珠，悠颺僧壁點頳糊。
登高偏見遠山好，萬瓦參差篆玉符。
和安撫王臨騏驥見寄
作者：蘇頌
朝代：宋

十月河濱土未乾，行人裘褐苦沾汗。
邊侯顧遇勞紆軫，驛舍留連暫憩鞍。
義貫雪霜松操古，氣凌星斗劍光寒。
待君早晚功名就，重約虛齋論隠桓。
和宋次道戊午歲館中曝書畫
作者：蘇頌
朝代：宋

鴻都清集秘圖開，遍閱真仙暨草萊。
氣韵最奇知鹿馬，丹青一定見樓臺。
宴觴更盛華林會，坐客咸推大厦才。
久事簿書拋翰墨，文林何幸許參陪。
和宣甫叔讀白傅丁相詩集
作者：蘇頌
朝代：宋

二公清尚固難偕，遷謫襟懷亦洞開。
得志已觀邪與正，寓言寧校福兼災。
恬然委順誠高識，展矣文華信雅才。
珍重佳篇堪繼美，咏歌中遣待時來。
和宿牛山館·其一
作者：蘇頌
朝代：宋

山深孤館迥，部落不成城。
夜永人無寐，冬溫氣自清。
夷音通夏楚，漢地接平營。
恩信今無外，邊庭肯背盟。
和宿牛山館·其二
作者：蘇頌
朝代：宋

孤村四望百重山，使節相陪北度關。
休嘆光陰懷往昔，且看巖石自斕斑。
和宿鹿兒館
作者：蘇頌
朝代：宋

邊城射獵取麑麛，夭䴠仁心所不爲。
鳴角秋山少閒日，標名郵館客慵窺。
和富公十二人中第二人絕句
作者：蘇頌
朝代：宋

再遷蟬冕官三事，早上龍旂節一雙。
富貴兩忘心不動，天魔如見亦歸降。
和富谷館書事
作者：蘇頌
朝代：宋

迢迢歸馭指榆津，日日西風起塞塵。
沙底暗冰頻踠馬，嶺頭危徑罕逢人。
客心牢落偏多感，天意融怡漸發春。
珍重詩翁饒藻思，剪裁風物見長新。
和就日館
作者：蘇頌
朝代：宋

戎疆迢遞戴星行，驛騎奔馳朿火迎。
人向萬山峰外過，月從雙石嶺間生。
馬蹄看即三千里，客舍今逾四十程。
每念皇華承命重，愧無才譽副群情。
和府推官冬菊
作者：蘇頌
朝代：宋

經冬寒菊已離披，梁苑殘英尚滿墀。
尊酒還思元亮醉，秋香又過子愚期。
尋芳意思人尤厚，耐冷枝條土所宜。
墨客有誰偏好事，留將樂府著新辭。
和張仲巽過瀛州感舊
作者：蘇頌
朝代：宋

覽君關外感懷篇，重到藩城倍愴然。
豈爲宦遊無定止，却思世故易推遷。
流年忽復龍周紀，急景仍逢雁去燕。
物是人非重惆悵，空餘陳迹吏民傳。
和張少卿過德清憶郎中五弟
作者：蘇頌
朝代：宋

平昔知君兄弟名，籍隨廉茂策通經。
已傷荆木一枝折，重過桐鄉雙淚零。
朝見鶺鴒詩思苦，夜聽鴻雁睡魂醒。
近聞阮巷有才子，異日軒昂看拾青。
和惟晤師遊鶴林寺寄穎長老
作者：蘇頌
朝代：宋

黄鵠山前古梵宮，參差樓殿倚巖中。
群峰重疊圍松徑，三伏嬉遊愛竹風。
牛首禪宗懷馬素，襄陽耆舊憶龐翁。
長思勝會真幽適，誰使句嬰不與同。
和文太尉第一無雙絕句
作者：蘇頌
朝代：宋

未遂退休時望繫，再煩居守主恩優。
自緣齒德高群牧，須在山河最上流。
和晨發柳河館憩長源郵舍
作者：蘇頌
朝代：宋

君逢嘉景思如泉，欲和慚無筆似椽。
山谷水多流乳石，旃裘人鮮被純綿。
服章幾類南冠繫，星土難分列宿躔。
安得華風變殊俗，免教辛有嘆伊川。
和朱純臣兵部上巳錫宴
作者：蘇頌
朝代：宋

故事脩春禊，恩筵啟鳳林。
風光來莽蒼，和氣動幽沈。
六豆分肴貴，千鍾酌醴深。
執蘭遊洧水，忘味聽韶音。
鳬藻群官意，雲天上帝心。
叨陪宴湑召，非服愧華簪。
和李子儀學士上元
作者：蘇頌
朝代：宋

傾都繁盛數宵中，知是鈞天第幾重。
岧闕開筵紆警蹕，綵山張樂戲魚龍。
月華高下隨燈麗，春色融和入酒濃。
擬逐勝遊行樂去，長年于事亦無悰。
和李子儀寄吳仲庶
作者：蘇頌
朝代：宋

並馳絕塞待燕鄰，喜過重關值故人。
闊別經年勞遠夢，留連此日奉清塵。
威行列郡連營肅，恩浹諸戎異域春。
願學子雲承漢詔，未央宮壁頌功臣。
和李子儀瀛州借馬寄安撫待制
作者：蘇頌
朝代：宋

塞草黄明畜牧肥，外閑千駟氣增威。
權奇毛骨森相映，騕褭精神動若飛。
暫借行人持玉節，屢陪方伯展朱旂。
料君早晚趨嚴召，安穩乘歸從六騑。
和李少卿寄吳仲庶
作者：蘇頌
朝代：宋

延閣儒臣出撫邊，指縱胡虜坐揮鞭。
歌謠早已留南楚，唱和今還到北燕。
使客過從車結轍，耕夫安佚土開阡。
更將佳句刊齋壁，留作河間故事傳。
和林丘二君會程坦之家二詩·其一
作者：蘇頌
朝代：宋

春晚寒不已，節候差季孟。
木行怯初陽，水官恣餘橫。
滂沱連月雨，愁嘆斯民病。
已紊四時和，更傷群物性。
園花半零落，猶逞晨妝靚。
隴麥將痿摧，况值風威勁。
我願天地心，慎舉陰陽柄。
十雨應太平，時豐順睿聖。
庶令疵沴消，永保寒暑正。
無復三月中，慘慘行冬令。
和林丘二君會程坦之家二詩·其二
作者：蘇頌
朝代：宋

天涯人未歸，飄然江海上。
客心蓬任風，歸路萍隨浪。
青雲少知己，白日多罹謗。
著書見窮愁，倚門知骯髒。
皇皇干名祿，戚戚足羞讓。
豈特爲身謀，所懷慰親望。
昔人在困躓，寧復論得喪。
吾徒抱道義，豈不保趣嚮。
勉希一簞賢，無慕千乘相。
卷舒各有時，出處當自諒。
和林喬年學士
作者：蘇頌
朝代：宋

高閣清寒夜未暝，獨持鉛筆校中經。
燈殘短檠人初靜，月上虛廊戶不扃。
倚蓋星河檐際直，玉晨鐘磬枕邊聽。
歸來欲記通宵景，恍若曾遊上帝庭。
和林成之五題·城南
作者：蘇頌
朝代：宋

心樂郊原景，人應似我稀。
城南時一到，山寺幾忘歸。
新竹當行徑，飛雲戀客衣。
誰能咏招隠，向此息塵機。
和林成之五題·客來
作者：蘇頌
朝代：宋

有客過我門，開顔喜相見。
貧居何以待，案上書千卷。
高論到古人，終日自忘倦。
非同豪富家，絲竹留飲宴。
和林成之五題·惜別吟
作者：蘇頌
朝代：宋

丈夫豈無淚，不學兒女悲。
今日獨潸然，爲別良交知。
交知不易遇，一別會何時。
念茲出門去，空有長相思。
非無樽中酒，亦有桐與絲。
未飲先嘆惋，欲歌還喑噫。
誰能諒予心，惜哉此別離。
和林成之五題·江上
作者：蘇頌
朝代：宋

何處偏傷江上春，天涯失意未歸人。
片雲極望添鄉思，孤棹隨波寄客身。
塞雁來時憑遠信，海鷗馴處見吾真。
休嗟進取無成去，幸有榮名足慰親。
和林成之五題·西鄰
作者：蘇頌
朝代：宋

西鄰擊鼓北鄰聽，飲馬持戈密相應。
一朝奮躍事爭鋒，朔氣充盈誇戰勝。
中原太平日已久，刃頓兵閒空細柳。
二疆款附歲奔馳，捆載金繒萃淵藪。
飫肥服煖四十年，但欲包藏忘德厚。
謀夫憤憤壯士憂，屢獻忠言曾苦口。
廟堂尚論正無爲，肯向平時議攻守。
朔方三十有六郡，戶斂家輸佐行陣。
非無碩畫破妖巢，直遣萬里威稜振。
皇天愛人猶赤子，縱欲敺之言亦訒。
彼方束手聽誓盟，重獲歲時贄琛賮。
斯民懷德樂休兵，戍卒歸來解鋒刃。
皆言鄰徼復清夷，嗟哉異類終難信。
和梁簽判潁州西湖十三題·去思堂
作者：蘇頌
朝代：宋

丞相臨人以惠和，三年鄉校起絃歌。
至今旌旆曾遊處，猶道當時樂事多。
和梁簽判潁州西湖十三題·四望亭
作者：蘇頌
朝代：宋

高亭春望思無窮，千里人煙指顧中。
比屋如雲濃被野，頤頤醇俗樂時豐。
和梁簽判潁州西湖十三題·女郎臺
作者：蘇頌
朝代：宋

荒臺孤映拂晴霓，曾是諸侯築館基。
一郡人誇最高處，年年長作會春期。
和梁簽判潁州西湖十三題·射堂
作者：蘇頌
朝代：宋

射者如仁求審固，美哉成室序朋儔。
今時賓禮存無幾，捨矢猶堪一獻酬。
和梁簽判潁州西湖十三題·擷芳亭
作者：蘇頌
朝代：宋

春來何處最花繁，湖水西頭百畝園。
無限遊人折紅蕊，可憐桃李自無言。
和梁簽判潁州西湖十三題·涵春圃
作者：蘇頌
朝代：宋

桃李陰陰一水涯，因人封殖更繁華。
湖光凝碧花飄錦，春物惟應此地嘉。
和梁簽判潁州西湖十三題·清風亭
作者：蘇頌
朝代：宋

廣寒宮殿誠誇誕，消暑樓臺久寂寥。
未似虛亭面空闊，時時清籟濯煩歊。
和梁簽判潁州西湖十三題·碧瀾堂
作者：蘇頌
朝代：宋

北渚清泠十頃波，偶來憑檻意如何。
且觀秋水蒙莊論，休聽滄浪漁父歌。
和梁簽判潁州西湖十三題·臨勝閣
作者：蘇頌
朝代：宋

近郭溪流一衣带，中流鳬嶼小蓬萊。
西園勝事憑高盡，到者踟躕不忍迴。
和梁簽判潁州西湖十三題·西湖
作者：蘇頌
朝代：宋

椒澤疏源勢不休，繞城冰玉湛寒流。
鳬鷖容與菰蒲亂，占得江湖一望秋。
和梁簽判潁州西湖十三題·西溪
作者：蘇頌
朝代：宋

夾岸垂楊展綠陰，倚空庭樹照波心。
遊人不泛西溪水，豈見回環野徑深。
和梁簽判潁州西湖十三題·野翠堂
作者：蘇頌
朝代：宋

郊原西與莽蒼連，隔岸人家小徑穿。
滿目風光杳無際，柳如山色草如烟。
和梁簽判潁州西湖十三題·飛蓋橋
作者：蘇頌
朝代：宋

朱橋矗矗兩園間，湖水平時柳可攀。
車馬等閒湖上去，遊人常踏月中還。
和棁弟矮松寺留題
作者：蘇頌
朝代：宋

曲幹隠騰蛇，樛枝展翠華。
何年喬嶽種，移植法王家。
得地烟雲潤，盤根歲月賒。
縱橫齊殿角，偃蹇拂檐牙。
數粒宜充釀，收黄好代茶。
風生驚砌鶴，日照亂城鴉。
牆仞高藏節，河津暗長芽。
息陰人接席，題壁字如麻。
據類眠梧隠，攀疑摶獸拏。
宮槐低可並，譙檜大無加。
雖異明堂柱，終同象載車。
殷勤與封殖，莫使溷塵沙。
和楊直講寒食感懷
作者：蘇頌
朝代：宋

永日輕風起暝陰，傷春情緒苦難禁。
流連節物遊人意，悵惜時光志士心。
桃李新芳添遠思，龍蛇遺事感悲吟。
知君退直饒歡趣，每向尊前賞奏音。
和檀香板
作者：蘇頌
朝代：宋

鏤檀芬馥貫縚衺，擊玉敲金一串花。
自與麗妃親記曲，後來傳玩幾人家。
和次中雙廟感事
作者：蘇頌
朝代：宋

天寶黎民困賊庭，杞城睢社勢相形。
四公百戰期殲虜，數載重圍不啟扃。
當日捐軀全土境，至今遺貌載丹青。
行人安得侵松檟，樵採從來禁有刑。
和歐陽永叔少師會老唱和詩三首·和南都趙少師
作者：蘇頌
朝代：宋

富貴功名已兩忘，望高嵩華量包湘。
還家傲似蒙莊子，定策忠于漢霍光。
遠訪交親情益重，共論詩酒興偏長。
園亭繼日休車馬，却悔多年滯廟堂。
和歐陽永叔少師會老唱和詩三首·和汝陰侍讀
作者：蘇頌
朝代：宋

出守嘗希阮仲容，剖符仍繼夏侯公。
金華舊侶三賢並，綠野先歸二老同。
宴會莫如今日盛，唱酬還有古人風。
自嗟流落江湖外，不得尊前聽燕鴻。
和歐陽永叔少師會老唱和詩三首·寄汝陰少師
作者：蘇頌
朝代：宋

得時行道貴知終，猛退如公世罕逢。
擲棄浮名同敝屣，保全高節似寒松。
文章千古追謨誥，勛業三朝鏤鼎鐘。
見說新堂頻燕會，故時賓客定相容。
和清明後一日遊西池
作者：蘇頌
朝代：宋

萬家供帳集西明，綵艦芳林酒屢行。
强對鶑花無奈老，時聞歌吹不勝情。
輪囷佳氣城頭近，烋噢清風語下生。
休沐儻閒須數往，水邊庭際解朝纓。
和王大觀寄張仲巽
作者：蘇頌
朝代：宋

內使名卿話昔遊，高談術略氣橫秋。
邊亭一別嗟淹久，故眼相看重唱酬。
舊德朝端方見用，清才關外苦難留。
腰間鞶綬頻加寵，幾見新頭代故頭。
和王察院竹篠巷阻風七言
作者：蘇頌
朝代：宋

聞道扁舟下迅湍，怒濤驚浪擁前灘。
岸迷津際居無定，人隔過從意少歡。
風信未回聊對景，歲華將暮自凌寒。
君才一日能千里，直上青雲亦未難。
和王禹玉相公三月十八日皇子侍宴長句三首·其一
作者：蘇頌
朝代：宋

紫雲樓外擁天香，初見前星帝座旁。
庭樂聲長歌燕翼，朝簪色喜動明光。
仙巾縹緲尊三弁，環带玲瓏襲九章。
遥聽相君稱賀語，心傾堯日薦霞觴。
和王禹玉相公三月十八日皇子侍宴長句三首·其三
作者：蘇頌
朝代：宋

奉宸班近殿中香，人在金鑾日月旁。
魚藻君臣同愷樂，露蕭遐邇荷龍光。
已聞幼海歌重潤，更得清風誦十章。
嘉會古今應罕遇，未饒西母白雲觴。
和王禹玉相公三月十八日皇子侍宴長句三首·其二
作者：蘇頌
朝代：宋

從臣環極宴披香，帝子趨庭揖在旁。
日御舒長延晝景，星輝明潤照天光。
沉沉殿幄三雲邃，簇簇宮花五采章。
四曲漢歌齊祝聖，九賓周衛盡班觴。
和王臨謝寄蜀箋雙井茶
作者：蘇頌
朝代：宋

鈴閤優閒斲句新，客亭傳誦慰馳神。
誠知擷露敲冰陋，豈敵揮毫掞藻春。
固乏瓊瑶酬錯寶，多慚魚目換驪珍。
近來聞道談機迅，更恐難當彼上人。
和神水館逢齊葉二國信
作者：蘇頌
朝代：宋

幾旬馳傳困風埃，忽聽南軺病眼開。
千里邊疆難際遇，一封京信况同來。
論情不異聲投谷，適遇過於渴望梅。
談笑未經催命駕，歸心雖切且徘徊。
和簽判早秋見寄
作者：蘇頌
朝代：宋

滄海西垠浙水頭，人生不到負吳謳。
剖符何幸來都會，坐閤俄驚陟夏秋。
每按吏條慚漢詔，未豐民食念箕疇。
所欣幕府多才彥，樽俎時時接宴遊。
和簽判郡圃早梅
作者：蘇頌
朝代：宋

綠萼丹跗炫素光，東園先見一枝芳。
凌晨霜點鉛胡粉，滿檻風飄水麝香。
味入和羹來傅野，聲隨邊角動漁陽。
山亭最好通宵賞，微雪相輝映月廊。
和胡俛學士游西池書事
作者：蘇頌
朝代：宋

皇都有滄池，近在金商陌。
淵源控河汴，襟带引京索。
衆派瀉寒光，一鑑涵空碧。
晴明天垂幕，陰靄地滋脈。
煙嵐隘五湖，氣象吞七澤。
漪漣十餘里，縞練千萬尺。
樓殿起參差，門闉開岝峉。
人間識方壺，古來慚太液。
美哉臺沼名，壯我帝王宅。
惟昔經始謀，茲見神武迹。
非同泗淵濫，蓋用昆夷策。
萬乘紆警蹕，群官扈鑾軛。
津頭駐翠華，唐中蒐赤籍。
水犀陳百旅，畫鷁棹千隻。
時多呂梁人，士有中黄伯。
旋淵齊出沒，桅檣競跳躑。
鼓枻變魚麗，飛江生羽翮。
一時軍事嚴，四表皇威赫。
承平垂百年，聲教重九譯。
朝惟講文物，民亦厭金革。
樓戈無復用，池籞因不易。
年年春風暮，處處禊筵闢。
曲堤柳交陰，上苑花遍拆。
舟師校艨衝，樂佾鏘金石。
翔禽鼓輕翰，潛鱗躍修額。
鳴鼉促繁節，陰獸盪精魄。
浮吹時往來，綵標縱爭獲。
魚龍隨變態，波浪相激射。
何妨試趫勇，豈徒觀戲劇。
吾皇茲豫順，庶物遂闓懌。
靈囿無禁止，都人任游適。
輪蹄去若狂，錦繡委如積。
臨流錯杯盤，列肆張幄帟。
金繒樂揮散，采翠亂狼藉。
嘉會此難逢，良辰真可惜。
前日瀛洲仙，顧謂同舍客。
言此好時節，豈當虛廢擲。
掩卷下直廬，連鑣出東掖。
郊原朋盍簪，舲舸觴浮醳。
指顧集珍羞，餖飣瞻肴核。
暫喜解朝纓，仍便岸紗幘。
清波入平望，嘉果富新摘。
園奇插山丹，水美鱠霜鯽。
喧呼少停樽，眺覽閒信屐。
畫橋躡虹蜺，寶殿覘楹磶。
再見瓊林芳，重思曲江席。
寵恩徒欲報，顓愚豈任責。
翩翩衆翹彥，一一富才畫。
同時致榮階，云誰量遠蹠。
曰予孤陋姿，本惟一逢掖。
無能拾青紫，有志厲冰蘗。
久事州縣勞，已甘簿書役。
公卿廣收揚，文字誤掎摭。
得懷儒館鉛，始識君門戟。
何乃英俊流，不以才地隔。
同登石渠閣，共閱金匱冊。
飽食任嬉游，縣君奚補益。
所頼友賢能，庶幾逭隳謫。
茲游誠可樂，何幸謬見擇。
逮賦醉言歸，都忘日之夕。
風雲一流散，俛仰成宿昔。
集賢冰廳郎，雕章古風格。
感此意稠重，足成言四百。
記彼集間事，有如丹在白。
初惟侈榮觀，終乃發幽賾。
分明指行藏，礧砢見肝鬲。
諸賢繼佳篇，仲呂和無射。
辭源可渺瀰，筆鋒俱砉騞。
彼美雙南金，輝映連城璧。
樂事子同賦，聯編予有獲。
欽慕風雅情，慰誨詩書癖。
滯思豁以開，遥襟聳然釋。
報投愧芻蕪，叩虛漫紬繹。
多謝久要言，贈君歲寒柏。
和胡俛學士紅絲桃
作者：蘇頌
朝代：宋

京都花品予嘗評，夭桃僅有十數名。
含絲繁艷今始識，鮮苞長蕊彯紅纓。
春晴日暖助顔色，灼灼一片朝霞輕。
鮫綃剪碎旋裝綴，虬須摘盡將紉縈。
因知化工巧難狀，偏于草木呈瑞精。
又疑華燈九光爛，蜂蝶不敢來窺爭。
江南萱草易滋殖，維揚芍藥初種成。
此花皆有紅絲號，恨不同時相合并。
君家數株發庭際，愛玩常掛簾鈎瓊。
有客風流欲寄目，主人喜笑張筵迎。
飛觴灑翰偏得意，都緣尤物牽風情。
我雖多病不能飲，猶思强舉花前觥。
和胡完夫侍郎再次前韵見寄
作者：蘇頌
朝代：宋

荷橐相從兩掖西，清塵自不間汙泥。
恩頒玉醴同霑醉，坐簇宮花任折携。
幸接劇曹聯四選，曾觀大筆賦三題。
因吟將相門生詠，牛白聲名便欲齊。
和蔣穎叔亳州矮檜
作者：蘇頌
朝代：宋

檜生本修直，此種特殊異。
高不盈尋丈，廣乃遍階砌。
短幹自堅强，附枝交蔭翳。
森然葆羽欹，隠若虬龍墜。
不知何代有，木老色彌翠。
嘗聞古仙者，應化在茲地。
手植有遺迹，深根幾千歲。
神靈應護持，道宮存款識。
自此物色繁，因爲圃人利。
封殖雖地宜，屈蟠由巧智。
以彼凌雲姿，還同蔽牛類。
拳曲如能壽，輪囷不爲器。
誰云矯生質，終亦遺世累。
詩伯一留題，禪叢重增貴。
豈若榴檉然，空傳草木記。
和許秘校同遊兩天竺
作者：蘇頌
朝代：宋

柳浦重城忝建旟，舊吳星分斗牛墟。
鷲峰遺迹奇難狀，大士靈光應不虛。
遊伴偶陪賓結駟，肴蔬深愧食無魚。
高談終日窮幽賞，俗慮塵襟頓釋除。
和諸君觀畫鬼拔河
作者：蘇頌
朝代：宋

關中古有拔河戲，傳聞始盛隋唐世。
長絙百尺人兩朋，遞以勇力相牽制。
芳華樂府務誇大，黎園公卿謾輕肆。
拔山扛鼎烏足矜，引繩排根非勝事。
當時好尚人競習，鬼物何爲亦能是。
展吳畫格入神品，陸法尤長寫靈異。
蒲津古寺筆迹奇，世疑二子之𥿡置。
旗門雙立衆鬼環，大石當中坐渠帥。
蓬頭圜目互奮踴，植鼓揚桴各凌厲。
東西挽引力若停，賦彩自分傾奪勢。
畫來已歷數百年，牆壁巋然今不廢。
觀風使者集賢翁，每遊其下幾忘味。
因令搨手裂齊紈，橫卷傳看得形似。
精神氣韵信瓌詭，毫髮輕濃皆彷彿。
持來都下示朋僚，一見飄然動詩思。
諸公詩豪固難敵，形容物象尤精緻。
氣完語健雋衆口，二子聲名轉增貴。
予觀昔之善畫者，心手規橅無不至。
窮奇極怪千萬端，特出一時之用意。
鬼神冥漠不可詰，豈有便能人勇智。
仙官佛像亦如斯，變態隨時轉奇麗。
遂令來者信有說，塔廟從而增侈費。
後賢雖欲究端倪，竟亦無由革頹弊。
因知怪誕一崇長，漸靡成風滋巧僞。
茲圖他日遂流傳，更使人心惑魑魅。
和農師四和前韵仍有推奬鄙薄之句再次韵
作者：蘇頌
朝代：宋

敬輿平日始來西，老拙方叨掌武泥。
初見魚龍起騰躍，從陪鵷鷺共牽携。
儒林盛會霑恩飫，雲閣新圖預客題。
更聽高談造名理，人間無物不均齊。
和通判白同朝散見別
作者：蘇頌
朝代：宋

樂土民勤不带牛，觀農時得看耕樓。
老慚卧閣思投紱，恩假祠宮換典州。
就第未荒三徑菊，過江無俟五湖舟。
題輿別乘方騰逸，詎肯相從物外遊。
和遊中京鎮國寺
作者：蘇頌
朝代：宋

塔廟奚山麓，乘軺偶共登。
青松如拱揖，棟宇欲騫騰。
夷禮多依佛，居人亦貴僧。
縱觀無限意，紀述恨無能。
和過打造部落
作者：蘇頌
朝代：宋

奚夷居落瞰重林，背倚蒼崖面曲潯。
澗水逢春猶積凍，山雲無雨亦常陰。
田塍開墾隨高下，樵路攀緣極險深。
漢節經過人競看，忻忻如有慕華心。
和過神水沙磧
作者：蘇頌
朝代：宋

沙行未百里，地險已萬狀。
逢迎非長風，狙擊殊博浪。
昔聞今乃經，既度愁復上。
幸無漲天災，日月免遮障。
和錢塘周寺丞遊南山
作者：蘇頌
朝代：宋

兩寺臨湖共一山，名傳四五百年間。
臺前康樂翻千葉，井上仙翁鍊九還。
挂壁空存遊客咏，掩關都屬野僧閒。
欣同僚友尋幽趣，岩石雲蘿永日攀。
和門下侍郎東臺夜直見寄
作者：蘇頌
朝代：宋

五年班綴望夔龍，曾托帡幪庇雨風。
末路自矜黄髮老，平時曾識黑頭公。
升沈不改交情見，出處雖殊趣舍同。
謾叩蕪音答高唱，終慚下管應清宮。
和門下相公從駕幸太學
作者：蘇頌
朝代：宋

聖主恢儒率舊章，首冬鳴蹕下膠庠。
生師褒博趨鱣序，文武端嚴列雁行。
承詔敷陳商戊甲，執經環立晉袁王。
三千學者多才秀，定有同升孔子堂。
和陳和叔秋寒
作者：蘇頌
朝代：宋

夕雨初開霽，晨霜已結寒。
增裘肌怯重，對酒面生丹。
急節驚收潦，歸心念採蘭。
昕趨更清栗，委佩綴公桓。
和陳彥升學士九月校書懷舊之作
作者：蘇頌
朝代：宋

京國重陽冊府家，正披墳史獵菁華。
思飄昔日龍山帽，阻看殘秋上苑花。
悵惜歲華霜染鬢，滯留歸思角生車。
自憐高閣窮年業，青簡刊讎未有涯。
和陸農師侍郎三和前韵
作者：蘇頌
朝代：宋

主人滿酌玉東西，坐客無辭醉似泥。
此日逢迎皆笑語，幾年南北嘆暌携。
早登鷄省先諸彥，合入鼇坡試五題。
雅道寂寥今復振，士風一變始於齊。
和題會仙石
作者：蘇頌
朝代：宋

雙石層稜倚翠巔，相傳嘗此會群仙。
繫風捕影誰能問，空見遺蹤尚巋然。
和題李公麟陽關圖二首·其一
作者：蘇頌
朝代：宋

渭城凄咽不堪聽，曾送征人萬里行。
今日玉關長不閉，誰將舊曲變新聲。
和題李公麟陽關圖二首·其二
作者：蘇頌
朝代：宋

三尺冰紈一絕詩，翩翩車馬送行時。
尊前懷古閒開卷，見盡關山遠別離。
咏丘秘校山水枕屏
作者：蘇頌
朝代：宋

遠山近山各奇狀，流水止水皆清曠。
煙雲到處固難忘，筆墨傳之尤可尚。
古人銘枕戒思邪，高士看屏助幽况。
左有琴書右酒尊，怠偃勤興時一望。
國史龍圖侍郎宋次道挽辭五首·其一
作者：蘇頌
朝代：宋

臺閣三朝舊，絲綸載世承。
早年欽妙譽，末路愧同升。
論議無吾間，文章豈衆能。
二經垂絕筆，天喪沈吳興。
國史龍圖侍郎宋次道挽辭五首·其三
作者：蘇頌
朝代：宋

告卧春明日，災逢本命年。
英靈百人敵，奄忽一朝捐。
妙墨宗祧秘，遺文太史編。
家書四世學，嗣子復能傳。
國史龍圖侍郎宋次道挽辭五首·其二
作者：蘇頌
朝代：宋

接武由童冠，論年並巳庚。
切磨三友益，終始一交情。
少別才經夏，何言遂隔生。
空深寢門慟，不見繐帷旌。
國史龍圖侍郎宋次道挽辭五首·其五
作者：蘇頌
朝代：宋

君嘗齟齬更三已，我亦邅迴再下遷。
趣舍既同高誼在，升沈雖異素交全。
斤從質喪知何用，蕙爲芝焚亦自憐。
重咏十年情味句，吁嗟生意轉翛然。
國史龍圖侍郎宋次道挽辭五首·其四
作者：蘇頌
朝代：宋

前日聞君撤瑟初，傷心悲憤不能舒。
平生鮑叔偏知我，垂老莊龍獨棄予。
人物風流今已矣，交游零落痛何如。
從茲道義誰相告，每欲臨文輒廢書。
坤成節集英殿宴教坊口號
作者：蘇頌
朝代：宋

首秋初望斂階蓂，侍宴千官拱大庭。
法部重翻慈壽曲，譯場初上貝多經。
寶鄰雙節遥馳傳，玉塞重關盡撤扃。
企望璇宮同祝聖，天南已見老人星。
大夫七弟有慶新居二百四十言次韵和之
作者：蘇頌
朝代：宋

勿謂衡茅陋，門牆亦僅全。
山連京峴外，水接漕渠邊。
喬木傍行列，幽花晚秀妍。
子孫環舍後，兄弟對齋前。
樹果非求息，臨流靡察淵。
卜鄰同晏宅，任地得周廛。
往復康莊路，過從鄉里賢。
招來三徑士，疏引一人泉。
金谷雖慚石，蝸廬已勝先。
烝嘗時近享，香火道心虔。
左右岡兼阜，縱橫陌與阡。
思歸誠久矣，到此是終焉。
籬援叢芳枳，庭除繞碧鮮。
尚之南學遠，休璉北邙偏。
街柳長垂带，堤榆未墜錢。
窗閒靖節傲，梧老惠施眠。
去國魂勞斷，銘恩骨待鎸。
幸安蓬戶奧，烏用鐵樞堅。
刁嶺東隅見，林莊幾世傳。
杉松高掩抱，岩麓勢聯綿。
構築多遺址，經營信昔緣。
毋勞借官地，便可入寥天。
歌哭于斯室，耕桑待有年。
誰知真趣在，平地即神仙。
天禧寺竹
作者：蘇頌
朝代：宋

萬箇碧琅玕，兩傍蔭潭沼。
叢深蔽巖麓，幹直露雲表。
剎影下交加，山房上環繞。
昔嘗止鳴鳳，今肯棲凡鳥。
笋抽龍種瘦，籜墜孫枝小。
美勝會稽箭，珍逾汶陽篠。
兔園名非奇，渭川比終少。
樵刪草根變，客玩茶煙燎。
創亭僧意高，諭佛禪心了。
吾愛有霜筠，一到忘昏曉。
太傅相公以梅聖俞寄和建茶詩垂示俾次前韵
作者：蘇頌
朝代：宋

近來不貴蜀吳茶，爲有東溪早露芽。
二月製成輸御府，經時猶未到人家。
太官供罷頒三吏，東閤開時咏九華。
從此閩鄉益珍尚，佳章奇品兩相誇。
太子太保致仕李公挽辭二首·其一
作者：蘇頌
朝代：宋

衣冠元禮舊龍門，旄鉞西平奕代勛。
官是唐家貴公子，名高漢室故將軍。
四朝人地推時望，千載丘園脫世紛。
國器幡然臨摯殞，齎咨遺事謾傳聞。
太子太保致仕李公挽辭二首·其二
作者：蘇頌
朝代：宋

子厚論先友，文章憶稚年。
一時陪俊傑，四紀奉周旋。
蘭玉高門盛，松筠晚歲堅。
風流今已矣，感舊獨潸然。
太平守梅學士隔闊累年會遇京口喜道舊故特枉篇章勉次來韵二首·其一
作者：蘇頌
朝代：宋

老洿朝紱退方榮，真室官猶寓帝城。
敢詫丘園蒙賁飾，深慚韁鎖濫名聲。
安居幸已歸閒燕，飽食將何答聖明。
珍重雕章勤奬借，久要情好見平生。
太平守梅學士隔闊累年會遇京口喜道舊故特枉篇章勉次來韵二首·其二
作者：蘇頌
朝代：宋

學海儒珍昔所知，于令刮目異常時。
蝸廬何幸紆千騎，螢燭多慚對九枝。
鉛摘次書才贍雅，麈毛揮辯狀清羸。
竹符芸省翻留滯，可是青雲緩步遲。
太皇太后閤春帖子六首·其一
作者：蘇頌
朝代：宋

氣至風條達，陽升土墳盈。
芸芸生物遂，兩兩泰階平。
太皇太后閤春帖子六首·其三
作者：蘇頌
朝代：宋

寶曆書推律，春觴頌獻椒。
年年似今日，三萬八千朝。
太皇太后閤春帖子六首·其二
作者：蘇頌
朝代：宋

聖詔頒寬大，天恩遍邇遐。
雷風孚號令，草木動萌芽。
太皇太后閤春帖子六首·其五
作者：蘇頌
朝代：宋

荆楚牛人敺厲氣，安豐棗腊祀蒼精。
聖朝雖舉前朝事，不爲禳祈爲勸耕。
太皇太后閤春帖子六首·其六
作者：蘇頌
朝代：宋

上壽春朝觀外庭，詔恩不許會公卿。
即時二史書謙德，只使群官進姓名。
太皇太后閤春帖子六首·其四
作者：蘇頌
朝代：宋

冬後五旬逢歲朔，臘前三白遍民田。
朝來淑氣先時至，又見春秋大有年。
夫人閤春帖子四首·其一
作者：蘇頌
朝代：宋

曉漏催銀燭，新春趁賀朝。
御香烟馥郁，宮佩影飄颻。
夫人閤春帖子四首·其三
作者：蘇頌
朝代：宋

良辰孟月辰新陽，和氣中宵遍未央。
不待望春宮轉漏，便趨崇慶殿稱觴。
夫人閤春帖子四首·其二
作者：蘇頌
朝代：宋

歲近寒風薄，宮深愛日遲。
欲知春到處，梅杏有新枝。
夫人閤春帖子四首·其四
作者：蘇頌
朝代：宋

君王崇儉化邦家，禁掖承恩絕泰奢。
只擬討尋鈎盾籍，何曾琱刻上林花。
奉使還至近畿先寄史院諸同舍二首·其一
作者：蘇頌
朝代：宋

書林輕別紫雲邊，軺傳重行北斗間。
正類子卿悲異國，不同太史訪名山。
鞍韂騰踏雙腨重，風日煎熬兩鬢班。
待得使回繙舊稿，只應新例又刊刪。
奉使還至近畿先寄史院諸同舍二首·其二
作者：蘇頌
朝代：宋

倐忽經冬又涉春，年光冉冉暗催人。
要荒一去三千里，晦朔俄驚十二旬。
絕代方言空問俗，蓬山直舍已凝塵。
汗青何日成書去，頭白常慚竊祿頻。
奉陪府公賽雪橋公廟紀事兼呈倅幕諸君
作者：蘇頌
朝代：宋

北走出都門，寒坰冒初雪。
言瞻漢三公，嚴祠奉遺烈。
襜帷未行春，首茲薦腥血。
念昨冬愆陽，時風少凝冽。
長人惜熯菑，坐閤苦憂惙。
遣吏造靈宇，精心致蕭焫。
冥感不逾旬，同雲寖融結。
甸畿千里間，滋液遍農畷。
兆爲豐年祥，倉箱行可閱。
報祈禮則然，况乃人望觖。
前期告祝史，按令肄儀蕝。
俎豆載博肥，尊罍泲芳飶。
朱轓朝啟行，騎從紛交列。
雍容幕府盛，陪預愧蒙拙。
聯行趨閟宮，就位修罄折。
拜望已告虔，嘆咏想奇節。
惟昔漢之季，奸雄逞權譎。
公初任州郡，超然脫羈紲。
敢犯跋扈鋒，終正狡吏讞。
霽威遁世賢，先覺安民傑。
舉當仇無避，義在親則滅。
入朝掌武事，出塞受師孑。
胡塵息邊土，蠻貊竄巢穴。
屢進行惟危，保終名不缺。
世閥著廟鼎，庸勛刊冢碣。
清風邈千載，血祀豈嘗絕。
時其福善事，鄉人每談說。
水旱或禜雩，響應甚昭晰。
神實依于人，禱祀戒輕媟。
今茲罄誠禮，庶可消眚孽。
府公臺閣老，家聲繼皋契。
都圻出居留，條令見施設。
芘民慈惠師，事神粢盛潔。
威行肅群豪，政成除一切。
貳車實邦英，諸僚亦時哲。
儒雅資緣飾，吏治頼關决。
非才荷寬矜，幸免事卑屑。
方欣盍簪得，載咏嚶鳴闋。
期會間亦希，宴遊時豈輟。
嘉此歲事和，樂哉民共悅。
覽古極優遊，言歸日將昳。
契丹帳）
作者：蘇頌
朝代：宋

馬牛到處即爲家，一卓穹廬數乘車。
千里山川無土著，四時畋獵是生涯。
酪漿羶肉誇希品，貂錦羊裘擅物華。
種類益繁人自足，天教安逸在幽遐。
契丹馬
作者：蘇頌
朝代：宋

邊城養馬逐萊蒿，棧皁都無出入勞。
用力已過東野稷，相形不待九方皋。
人知良御鄉評貴，家有材駒事力豪。
略問滋繁有何術，風寒霜雪任蹄毛。
奚山路
作者：蘇頌
朝代：宋

行盡奚山路更賒，路旁時見百餘家。
風烟不改盧龍俗，塵土猶兼瀚海沙。
朱版刻旗村賜食，青氈通幰貴人車。
皇恩百歲加荒景，物俗依稀欲慕華。
奚山道中
作者：蘇頌
朝代：宋

山路縈回極險難，才經深澗又高原。
順風衝激還吹面，灧水堅凝幾敗轅。
巖下有時逢虎迹，馬前頻聽異華言。
使行勞苦誠無憚，所喜殊方識漢恩。
奚山道中
作者：蘇頌
朝代：宋

擁傳經過白霫東，依稀村落有華風。
食飴宛類吹簫市，逆旅時逢煬竈翁。
漸使犬羊歸畎畝，方知雨露遍華戎。
朝廷涵養恩多少，歲歲軺車萬里通。
宋中道都官挽辭二首·其一
作者：蘇頌
朝代：宋

儒雅名公子，風流粉署賢。
精神清比鑑，論議直如弦。
朝已期登俊，天胡不畀年。
永懷三友益，一慟寢門前。
宋中道都官挽辭二首·其二
作者：蘇頌
朝代：宋

文章微婉氣清遒，議論精通學贍優。
方見璠璵爲國器，忽經蘭菊隕霜秋。
夢中應講陰堂奧，天上須刊白玉樓。
聞道遺編已成帙，何人列上載蓬丘。
宣仁聖烈皇后挽辭五首·其一
作者：蘇頌
朝代：宋

辰極閟軒輝，天人覆玉衣。
兩朝臨大寶，九載運璇璣。
永巷私門絕，通閨外族稀。
蕃釐崇構闢，應待媼神歸。
宣仁聖烈皇后挽辭五首·其三
作者：蘇頌
朝代：宋

避殿尊先后，垂帷祐聖孫。
憂勤萬機政，聽納七臣言。
功載生民咏，神遊永厚原。
鴻名兼四德，難盡贊坤元。
宣仁聖烈皇后挽辭五首·其二
作者：蘇頌
朝代：宋

及物深仁遠，流光內德昭。
徽音繼任姒，至治協黄堯。
崇慶纔虧膳，延和遽罷朝。
千官號慕處，聲動九重霄。
宣仁聖烈皇后挽辭五首·其五
作者：蘇頌
朝代：宋

元禩臨朝日，群賢輔政辰。
孤臣起南國，再命入洪鈞。
雨露恩彌渥，涓埃報未因。
守藩垂老恨，無路從靈輴。
宣仁聖烈皇后挽辭五首·其四
作者：蘇頌
朝代：宋

六月因山葬，三年率土哀。
風雲金殿暗，霧露石門開。
羽衛環神岳，衣冠返帝臺。
悲凉九虞禮，不見大安回。
宣徽南院使太子太保贈司空馮公挽辭三首·其一
作者：蘇頌
朝代：宋

特起來湖海，詳延入雋科。
三登襃然首，再續喜哉歌。
巖廟勛勞積，藩宣惠愛多。
超遥脫屣去，誰嘆逝川波。
宣徽南院使太子太保贈司空馮公挽辭三首·其三
作者：蘇頌
朝代：宋

皇祐登瀛日，同升愧妄庸。
我年先一飯，君學富三冬。
久要平生好，分携晚歲逢。
無因素車去，執紼望丘封。
宣徽南院使太子太保贈司空馮公挽辭三首·其二
作者：蘇頌
朝代：宋

清潤慈明玉，汪洋叔度陂。
不憂仁者壽，早作哲人萎。
黄鵠歸無日，青烏葬有期。
陰堂介邢密，相望國僑祠。
宣甫以栟櫚茶刷見惠繼之以詩依韵奉和
作者：蘇頌
朝代：宋

裝橐分餘具，茶筒使拂塵。
製時工匪易，得處賞尤頻。
常與輪槽並，宜爲焙匣珍。
齋中延客語，供辦未應貧。
宣甫宿約見過既而不至翌日有詩爲示謹次元韵
作者：蘇頌
朝代：宋

夙昔成嘉約，朝來不見過。
出門非有礙，掩室返多魔。
咫尺且猶爾，分携將奈何。
徘徊延望久，雲際待金波。
宣甫隨行有端石茶匣甚佳道中爲僕夫所損某見之謂微瑕無傷尋蒙送示有二絕句依韵拜答·其一
作者：蘇頌
朝代：宋

物重齎輕豈易持，何時登頓損瑰奇。
曾爲什襲緹巾寶，一見寒姿不忍遺。
宣甫隨行有端石茶匣甚佳道中爲僕夫所損某見之謂微瑕無傷尋蒙送示有二絕句依韵拜答·其二
作者：蘇頌
朝代：宋

鎸礱圭角制尤精，豈爲微瑕用便輕。
且賞巖珍終耿介，休思人事有虧成。
寄譯經清衍大師
作者：蘇頌
朝代：宋

輦寺棲遲不計年，衡門無異對林泉。
試闈給筆頻辭命，譯館翻經屢奏篇。
九陌塵埃方外境，六時香火靜中緣。
思陪丈室談名理，自愧常爲俗累牽。
寄題傅欽之學士濟源草堂
作者：蘇頌
朝代：宋

大形南址直河津，君有茅廬泲水濱。
蒼翠入檐藏絕景，潺湲繞舍隔囂塵。
久遊臺閣忘聲利，長憶漁樵狎隠淪。
待得功成年至日，歸來不負故園春。
寄題吳興墨妙亭
作者：蘇頌
朝代：宋

漢唐遺刻在江干，右史殷勤輯墜殘。
剔去蘚文人乍識，傳來墨本字猶完。
六書體法從茲辨，二費聲光遂不刊。
何必臨池苦縈思，燕閒時得坐隅觀。
寄題宗室世澤太博修性齋
作者：蘇頌
朝代：宋

人情安逸或驕惛，君子操修有本原。
結宇近同閒燕處，題顔深警聖賢言。
游心最樂群書富，寓目無窮百卉繁。
治世右文風教洽，彬彬儒雅遍宗藩。
寄題徐郎中鄱陽高居望雲臺
作者：蘇頌
朝代：宋

子牟在江海，心存魏闕下。
君居雖遠方，不忘朝廷者。
築室負郊郭，虛堂連廣厦。
浮梁江湖間，風物最蕭灑。
官罷得優閒，一到休車馬。
開軒命賓客，棋壺雜觴斝。
園亭助登覽，山川入騷雅。
霄漢不可跂，惓惓誰能捨。
目睇西北雲，丹成此傾瀉。
出還擁旌旟，歸復傲林野。
真得吏隠趣，豈累榮名假。
宦遊羈紲中，適意如君寡。
寄題蒲傳正學士清風閣
作者：蘇頌
朝代：宋

閣倚青山書滿堂，門齊通德里高陽。
傳家載世惟清白，教子何人似義方。
班嗣一丘雖道卷，劉商七業已名彰。
他年駟馬充閭貴，須信文儒澤施長。
寒食後一日作和林秀才
作者：蘇頌
朝代：宋

寒食初過一百五，陌上風輕斂微雨。
宮花鋪繡淺深紅，蜀柳垂絲千萬縷。
都人士女趁時節，郡圃山樊樂樽俎。
肯教容易度春光，來日清明更妍煦。
尚書左丞贈開府儀同三司鄧公挽辭三首·其一
作者：蘇頌
朝代：宋

氣緼江山秀，人如圭璧溫。
一登文石陛，遂直紫微垣。
論議中司見，謀猷內制存。
公孫宿儒譽，垂老上金門。
尚書左丞贈開府儀同三司鄧公挽辭三首·其三
作者：蘇頌
朝代：宋

貢部掄才選，高風素所欽。
方聞二道策，獻納百官箴。
榮滯登台晚，周爰注意深。
有時無命嘆，遺恨古猶今。
尚書左丞贈開府儀同三司鄧公挽辭三首·其二
作者：蘇頌
朝代：宋

未正階槐位，先登省轄崇。
帝方咨傅野，天遽奪楊公。
黻冕恩褒德，簫笳禮送終。
淮濱故人在，一慟向西風。
尚書祠部郎中大理少卿鄒公挽辭二首·其一
作者：蘇頌
朝代：宋

早日文章譽，他年法令師。
官終廷尉府，葬用貳卿儀。
參佐征南畫，哀矜讞獄詞。
平生經濟學，不愧伯喈碑。
尚書祠部郎中大理少卿鄒公挽辭二首·其二
作者：蘇頌
朝代：宋

齎志齡雖趣，傳家德已流。
里門開駟馬，子舍直鼇頭。
不見車茵貴，頻加紱冕優。
簫笳歸葬處，聲斷漢江秋。
山路連日衝冒西風頗覺行役之勞
作者：蘇頌
朝代：宋

却到深山歲已殘，西風連日作晴寒。
塵埃季子貂皮敝，憔悴休文革带寬。
往復七旬人意怠，崎嶇千險馬行難。
三關猶有燕山隔，安得陵空縱羽翰。
府尹歐陽公以臨書智信篇爲貺謹以長句酬謝
作者：蘇頌
朝代：宋

八法能工世罕精，帥鈐多暇錄遺經。
言稱智信文毋害，體具真行筆不停。
勢似公權題殿壁，心希逸少寫黄庭。
下僚何幸蒙垂贈，循覽留爲座右銘。
廣平宴會
作者：蘇頌
朝代：宋

胡中宮室本穹廬，暫對皇華闢廣除。
編曲垣牆都草創，張旃帷幄類鶉居。
朝儀强效鵷行列，享禮猶存體薦餘。
玉帛係心真上策，方知三表術非疏。
廣東轉運張公挽辭二首·其一
作者：蘇頌
朝代：宋

清白家傳業，中和吏嚮風。
一門臺閣仕，入使弟兄同。
讞議民無訟，均輸國不空。
職勞終損壽，勤事有遺忠。
廣東轉運張公挽辭二首·其二
作者：蘇頌
朝代：宋

寄委頻承寵，經營未盡才。
方從輿轎去，忽逐逝川回。
返葬京阡遠，遺思粵俗哀。
人知有餘德，嗣子躡蘭臺。
廣陵芍藥盛開品目比舊又多累日與同官賞嘆不足因記嘉祐中西臺吳大資與留守宋丞相唱和二篇吳詩有不逐新奇爭世玩却憐陶菊與莊樗之句宋答云松篁何意常如舊閒倚霜空不肯凋意有未盡輒成二章·其一
作者：蘇頌
朝代：宋

應是圓玄降瑞精，散爲穠麗遍邗城。
重苞疊蕊三春後，膩臉豐肌百態生。
一自毫堂甄異品，至今花譜續嘉名。
都緣尤物多奇變，豈爲繁華逐世情。
廣陵芍藥盛開品目比舊又多累日與同官賞嘆不足因記嘉祐中西臺吳大資與留守宋丞相唱和二篇吳詩有不逐新奇爭世玩却憐陶菊與莊樗之句宋答云松篁何意常如舊閒倚霜空不肯凋意有未盡輒成二章·其二
作者：蘇頌
朝代：宋

稟質由來自絕倫，誰將巧思變天真。
鄭風謔贈緣情密，謝守翻階得句新。
菊聚萬鈴樗大本，松添七鬣竹浮筠。
未知妍陋從何辨，等是生成一大鈞。
彭城縣太君挽辭二首·其一
作者：蘇頌
朝代：宋

封邑從夫貴，傳家嗣子賢。
初聞板輿去，忽愴壽宮遷。
樹隠長平外，川流濩澤前。
高門餘慶在，足以慰沈泉。
彭城縣太君挽辭二首·其二
作者：蘇頌
朝代：宋

壽考人間福，賢明閫內宗。
銘傳史官筆，墓繞故鄉松。
雙劍歸還合，南陔養莫容。
登堂曾拜客，凄愴望新封。
彭城郡鄭太夫人挽辭二首·其一
作者：蘇頌
朝代：宋

姓系山東胄，鄉閭建業城。
有家歸吉士，從子尹留京。
望郡疏封美，黄堂侍膳榮。
終焉貴與壽，無一慊平生。
彭城郡鄭太夫人挽辭二首·其二
作者：蘇頌
朝代：宋

他日虧常膳，呼醫走數州。
初欣藥瞑眩，俄痛疾彌留。
子舍終天恨，都人挽紼愁。
春風汝陰道，貴母葬新丘。
恭和御製上元觀燈
作者：蘇頌
朝代：宋

寶杯蓮燭艷宮臺，萬戶千門五夜開。
樓下舞韶清吹發，雲間鳴蹕翠華來。
九賓宴集占風使，四近班陞構夏材。
自愧周南獨留滯，十三年隔侍臣杯。
恭和御製賜太師致仕文彥博七言四韵詩一首
作者：蘇頌
朝代：宋

出處逢時道不殊，當年功立老閒居。
來膺冕紱三公命，歸奉雲章五色書。
社稷元臣名已遂，山河雄鎮寵仍疏。
瓊林詔餞衣冠盛，豈止都門百兩車。
恭和御製賜太師致仕文彥博五言六韵詩一首
作者：蘇頌
朝代：宋

曉日清明霽，華林物色新。
詔頒慈惠宴，恩厚老成人。
衮冕三川客，杯觴四府臣。
獻酬同飽德，愷樂盡含醇。
帝惜營丘去，民思尹氏均。
宸章一褒賁，道不愧如仁。
恭和御製賞花釣魚
作者：蘇頌
朝代：宋

四照仙花次第開，上林重睹屬車來。
雨晴馳道紆天步，風引濃香到壽杯。
瑞燕入檐時拂掠，恩魚窺釣更徘徊。
柏梁絕唱容賡綴，獨愧非才亦與陪。
恭謝慶成詩十韵
作者：蘇頌
朝代：宋

聖孝當天世繼明，兩全能饗禮交行。
路朝躬款三年報，齋寢先端七日誠。
穹厚博臨通肸蠁，祖宗嚴祀極專精。
冕章從質更新製，鐘虡鏗純復舊聲。
舞佾前陳徽烈茂，燎煙升達上儀成。
不祈厚福歸諸己，務達厖恩及庶氓。
還御端闈孚大號，載頒元曆慶鴻名。
歡謠沸渭盈都輦，協氣旁流浹海瀛。
百辟旅庭紛嶽抃，四方延首效葵傾。
帝心虔鞏常無怠，億萬斯年享治平。
慈聖光獻皇后挽辭七首·其一
作者：蘇頌
朝代：宋

內德方㜪茂，徽音比姒超。
詒謀二聖託，燕處兩宮朝。
功被人間滿，神歸帝所遥。
巍巍光獻策，萬世配仁昭。
慈聖光獻皇后挽辭七首·其七
作者：蘇頌
朝代：宋

亭構依然揭大椿，宮闈無復駐飈輪。
清衷念切承顔日，長樂悲深奉質辰。
六御驂騑開道路，五陵松柏慘風塵。
周南舊老偏摧感，曾是初元奉策臣。
慈聖光獻皇后挽辭七首·其三
作者：蘇頌
朝代：宋

帟室深攀慕，仙都去不歸。
悲凉虛水殿，彷彿見銖衣。
難復金龍駕，終開白獸扉。
西郊三百里，雨涕萬人揮。
慈聖光獻皇后挽辭七首·其二
作者：蘇頌
朝代：宋

晨夕東朝路，鑾輿問寢興。
蟠桃未再熟，羽駕忽西昇。
逝水還天漢，流光下玉繩。
聖心哀罔極，時望永昭陵。
慈聖光獻皇后挽辭七首·其五
作者：蘇頌
朝代：宋

冀王陰德在高門，南院功名燕後昆。
慶衍曾沙鍾聖女，尊居東殿見神孫。
糺宗新廣宣平第，尚主重開沁水園。
自昔后家稱累盛，誰如終始六朝恩。
慈聖光獻皇后挽辭七首·其六
作者：蘇頌
朝代：宋

初頒遺誥大廷中，百辟悲號四海同。
過越喪期天子孝，便蕃恩澤外家豐。
橋山弓劍開高寢，原廟衣冠入閟宮。
玉輦三元朝象帝，年年長慕闕門東。
慈聖光獻皇后挽辭七首·其四
作者：蘇頌
朝代：宋

越從景祐至元豐，儷極坤儀四紀中。
復辟先朝尊啟母，助勤熙旦廣堯聰。
深居高拱收淵默，盛德成功絕比隆。
太史方修長信注，續詩應首二南風。
承示黄君詩再和韵
作者：蘇頌
朝代：宋

先春百品避東洄，曾按茶經較勝來。
除却黄家雙井白，其餘布鼓敢爭雷。
接伴北使至樂壽寄高陽安撫吳仲庶待制
作者：蘇頌
朝代：宋

道路傳聞北守賢，就中清尚是河間。
轅門卧鼓軍無警，幕府賡歌筆不閒。
只合論思居禁闥，豈宜留滯在邊關。
寧容舊客升堂室，擬請新篇滿篋還。
摘星嶺
作者：蘇頌
朝代：宋

昨日才離摸斗東，今朝又過摘星峰。
疲軀坐困千騎馬，遠目平看萬嶺松。
絕塞阻長逾百舍，畏途經歷盡三冬。
出山漸識還家路，騶御人人喜動容。
效范景仁侍郎次韵和君實端明長句奉呈龍舒楊守
作者：蘇頌
朝代：宋

公居幽絕誰能紀，欲到應須勞屐齒。
從官出入路縈紆，况今又去藩龍舒。
人在天南居在北，鄉心千里雲山碧。
山庭不用勒移文，時樂中和歸未得。
他年若尋仙老會，洛下諸公盡中外。
百二十坊山水間，甲第相望門巷對。
過從不獨賞芳珍，造適何妨談道真。
回頭却望朝市裏，多少思歸未去人。
新歲五十始覺衰悴因書長句奉呈仲巽少卿
作者：蘇頌
朝代：宋

始衰心事自堪嗟，但覺光陰似轉車。
白傅開經五秩滿，仲尼學易數年加。
負薪筋力誠難强，報國功名事轉賒。
若問信書何所得，樂天知命任生涯。
方公說通直見示與小子京和答棋詩四篇因次本韵繼蒙寵惠前後凡十五篇牽强奉答·其一
作者：蘇頌
朝代：宋

思湧如傾潮汐池，才高早契聖明知。
省中一語開天意，江表三年得吏師。
通舊辱投文舉刺，可人欣對費褘棋。
更觀麗句貽初學，豈謝韓公薦士詩。
方公說通直見示與小子京和答棋詩四篇因次本韵繼蒙寵惠前後凡十五篇牽强奉答·其三
作者：蘇頌
朝代：宋

久從閒僻向滄池，忽見嘉賓喜可知。
觸熱正煩思美廕，卧疴方苦遘良師。
欲留盡興時須飲，要取忘憂祗有棋。
二者已欣陪造適，解頤仍得鼎來詩。
方公說通直見示與小子京和答棋詩四篇因次本韵繼蒙寵惠前後凡十五篇牽强奉答·其二
作者：蘇頌
朝代：宋

衰病常求飲上池，藥投堅痞苦難知。
閒揮綠綺歌三樂，靜玩韋編誦九師。
縱有文章憂瓿醤，劇無機智懶行棋。
愛君高唱多才思，撩摘羈懷入小詩。
早行新館道中
作者：蘇頌
朝代：宋

經旬霜雪倦晨征，重到胡疆百感生。
日上東扶千嶂影，風來空谷萬號聲。
人心自覺悲殊土，物色偏能動旅情。
况是天恩懷景俗，不妨遊覽趁嚴程。
春日會飲懷丘思同林成之作四首
作者：蘇頌
朝代：宋

濁酒澆腸遣旅懷，春宵常苦漏聲催。
坐中不見丘夫子，明月無光厭舉杯。
春日會飲懷丘思同林成之作四首·又和前韵
作者：蘇頌
朝代：宋

詩論心膽見天真，酒逐羈懷若有神。
一夕所思惟我友，四時最樂是熙春。
春日會飲懷丘思同林成之作四首·又次林韵
作者：蘇頌
朝代：宋

右持巵酒左持螯，慷慨酣歌憶藉糟。
因想良交成不寐，清談終夕未爲高。
春日會飲懷丘思同林成之作四首·次林韵
作者：蘇頌
朝代：宋

二月中和氣序均，酒酣偏覺長精神。
之人歡會何稀闊，惆悵尊前更惜春。
昨日納還公擇詩卷相次復示三篇不獨說茶曲盡其妙加以敏捷不易追攀輒罄鄙言聊答嘉貺·其一
作者：蘇頌
朝代：宋

近聞朝客建溪回，說得茶園次第來。
何事社前先厥篚，只緣春晚向無雷。
昨日納還公擇詩卷相次復示三篇不獨說茶曲盡其妙加以敏捷不易追攀輒罄鄙言聊答嘉貺·其三
作者：蘇頌
朝代：宋

吟君三絕重徘徊，不復言詩爲鼎來。
咏到茶中精絕處，猶如筆下役風雷。
昨日納還公擇詩卷相次復示三篇不獨說茶曲盡其妙加以敏捷不易追攀輒罄鄙言聊答嘉貺·其二
作者：蘇頌
朝代：宋

昔年叨預通閨籍，曾得紅囊貢茗來。
今日中臺重受賜，回頭已度十春雷。
景德寺飲會丘思同作述懷詩兼紀一席之事見約同賦輒次元韵
作者：蘇頌
朝代：宋

瀕江多勝宇，茲地更推高。
結友爲文會，開樽較飲豪。
春華今始盛，聖代况親遭。
美景堪行樂，雄談任叫號。
數家供法饌，百斝和春醪。
異味頻登俎，良庖旋奏刀。
盤豐介象鱠，手馬畢生螯。
極量觚并榼，忘形甖與槽。
憐君皆曠達，獨我嘆徒勞。
俗狀區區外，剛腸漸漸熬。
壯心雖不屈，讒口亦奚逃。
感寓嘗懷古，愁來幾悼騷。
宦塗蝸鬥角，世事蝟森毛。
自得猶千慮，誰能挫一毫。
無煩惡蠅點，須擬效龍韜。
暫適惟詩酒，難兼是燕敖。
縱歡忘倦厭，論契甚堅牢。
峻節凌修幹，清風遏怒濤。
就賢知不倦，營道豈云叨。
此席今誰繼，知音盡俊髦。
景純學士文丈再錄早年見慶嘉篇重用前韵奉和
作者：蘇頌
朝代：宋

載世交遊共一時，立朝幾見盛門扉。
官班早合登青瑣，星象俄聞返少微。
曾向瀛仙陪雅集，更同綿蕝講鴻徽。
江干千里勞魂夢，常恨平安信息稀。
暇日遊逍遥臺睹南華塑像獨置一榻旁無侍衛前無香火對之歆然起懷古之思因抒長句一千四百字題於臺上
作者：蘇頌
朝代：宋

憶昔初讀南華篇，但愛閎辨如川源。
沉酣漸得見真理，馳騖造化遊胚渾。
潛心四紀不知倦，閒日講解時尋溫。
其言無端極放肆，大抵順物尤連犿。
六經高深如韞櫝，百氏蔽偏迷蹢閽。
伯陽語道最淵邃，中士尚或疑亡存。
竺乾權實信廣大，妙用不出我藩垣。
偉茲三篇粹精奧，推本一化開幽𠊽。
反覆孝慈去願譽，胎育仁義除詐諼。
情類相親自才德，踶跂不立存樸惇。
寓言本爲大方設，弔詭難與常人論。
祖尚玄虛滅理學，乖背宗旨由後昆。
遂矜放曠爲任達，由此道真流亡反。
自非通識造閎遠，安能超悟還淳元。
大鈞斡旋本何有，相禪以種紛無垠。
載其形聲直喑醷，感彼氣類相嬗媛。
死生之辨在旦夜，夢覺之異分形魂。
神奇臭腐互美惡，蜩甲蛇蛻奚代迍。
卵胎無以易生種，風化自爾成蟲蜫。
出入于機泯無際，始卒若環焉可捫。
芒乎萬致始同體，明以一指彌滋繁。
異則肝膽爲楚越，同則蕭竹猶枅圈。
真宰難以眹迹見，靈臺莫由形器援。
何者非彼何者是，孰爲親愛孰爲怨。
六鑿相攘有利害，兩溢類妄成鬥喧。
至細不必陋蠻觸，倪大惡用驚鵬鯤。
天機所動體各適，足行豈異唾者噴。
外物既重內固拙，瓦注則巧金乃殙。
物之儻來莫禦止，心所希跂俄屯{愍心=月}。
有疾無用亢豚免，其迹已陳芻狗燔。
全生難恃社之櫟，移是不定臘者䐊。
逢真令尹魄栩栩，恍醜全人脰肩肩。
因知禍福相倚伏，故于得失無螴蜳。
惟能膽闋以生白，是乃孰耰而厭飧。
道非處服無不在，人以德性爲之原。
有情有信非可致，一滿一虛常不騰。
九年大妙得之野，參寥疑始傳諸孫。
豨韋以之挈天地，堪坯以之襲崑崙。
明此南鄉唐堯帝，明此處下素王尊。
衆人逐物但役役，一曲自守常暖暖。
修躬明污躬則殆，飾智矜愚智彌惛。
單豹治裏外逢害，張毅修襮中成殟。
退不爲賓潁陽樂，盪而傷性喣水踆。
二子高節去孤竹，三閭獨清浮湘沅。
棄世終亦餒薇蕨，行吟徒自悲蘭蓀。
彼爲禮義矯末俗，猶以佩玉趨櫜鞬。
將明是非崇世論，何異狐白資紲袢。
禮義治則忠信薄，是非著則名實翻。
尚賢貴德下滋僞，信賞明罰民尤冤。
宋榮猶然在譏世，其于毀譽方汶汶。
列子待風乃輕舉，豈若御辯常掀掀。
至人達觀齊物我，直往上古惟愚芚。
內通耳目外心智，旁挾日月超乾坤。
安時處順任天倪，抱德煬和遺世喧。
悗乎忘言喙鳴合，窅爾自靜鯢桓潘。
養生之主悟文惠，治氣其勇過孟賁。
形形不形睨初始，物物不物鄰羲軒。
得計棄智任魚蟻，勞形怵心嗟虎猿。
呼我牛馬誰毀譽，夢爲魚鳥還潛翻。
其窮不屑涸轍鮒，其高乃况南方鵷。
方其息死樂枯髑，亦既恬生慕孤豚。
嘗聞藏言乃笑杖，既見偃室聊歌盆。
畏龍不羨宋人乘，睹鵲自感雕陵樊。
廣莫將植擁腫木，江湖可浮瓠落樽。
不將不迎隨物化，一龍一蛇更蟄蜿。
以道泛觀未切著，得時而行或曲卷。
皇王上下惟變適，周魯舟車殊運奔。
顧指不爲天下化，排進靡使人心僨。
人于應問見影響，物被生殺通凄煖。
賞罰九變得其序，澤流萬世非吾恩。
相{次/韭}乃合儒與墨，小辨豈數衍與髠。
河伯不逢海若語，豈知至道無窮門。
雲將未得鴻蒙問，烏睹生物復其根。
神而化之不蘁立，未之盡者能誨啍。
長波所盪滿今古，異代相應猶篪塤。
喟予所稟實樗散，作器自愧非璵璠。
逢辰偶得仕通籍，徼倖當與遊西崑。
材力未足勝螽股，取舍徒思擇熊蹯。
行年六十粗知化，藏經十二無能繙。
平時有志在寥廓，遇事無意從緡昏。
攖而後寧亙歲月，老之將至忘寒暄。
盱盱未免囿於物，擾擾不異風中幡。
昨從京輦絓丹筆，復得淮壤乘朱轓。
偶逢樂歲少休息，歷覽士俗因周爰。
提封乃是昔仁里，訪古時復登平邍。
城中蝶巷接蓬頭，郊外魚臺連漆園。
悠然清風隔千載，獨有遺像當高墦。
山川世異改城郭，歲時人罕羞蘋蘩。
先生縣解出無有，後世景仰空擎拳。
大布緳履生弗飾，豈蘄朽壤衣如璊。
烏鳶螻蟻死不避，安用丘墟祀有膰。
虛堂雖異生存處，操趣猶令貪薄敦。
我懷方外想音采，坐視券內敺冥煩。
曳塗竊企濮水釣，投犗更思東海蹲。
子葵雖未得其道，意而固願遊其藩。
聖人之書議者扁，妙斲之質良在懮。
空遺糟魄寧咀味，縱有履迹焉投跟。
何當一發雞甕覆，因而更焚駒項轅。
天光內照宇自泰，人益不累中無悶。
云誰嗣響可晤語，至理竟亦歸無言。
暮春與諸同僚登鍾山望牛首
作者：蘇頌
朝代：宋

清明天氣和，江南春色濃。
風物正繁富，邦人競遊從。
官曹幸多暇，交朋偶相逢。
並驅出東郊，乘興遊北鍾。
陟險不蠟屐，扶危靡搘筇。
上登道林祠，俯觀辟支峰。
辭山次阡陌，長江繞提封。
蕭條舊井邑，茂盛新杉松。
攬物思浩浩，懷古心顒顒。
念昔全盛時，茲山衆之宗。
天門對雙闕，霸業基盤龍。
六朝遞興廢，百代居要衝。
人情屢改易，世事紛交攻。
當時佳麗地，一旦空遺蹤。
惟有出岫雲，古今無變容。
朝議大夫致仕張公挽辭二首·其一
作者：蘇頌
朝代：宋

清修聞校議，慈惠布州蕃。
奉使功雖最，遺榮道亦尊。
卜居鄰楚澤，反葬近秦源。
自得尋真趣，高風世所敦。
朝議大夫致仕張公挽辭二首·其二
作者：蘇頌
朝代：宋

憶寓龍陽館，曾陪布素遊。
登朝俱老大，分袪幾春秋。
脫屣追三景，遺衣復一丘。
無因素車送，感舊涕雙流。
李公擇尚書見示出郊奉雩祀馬上口占七言四韵走筆繼和
作者：蘇頌
朝代：宋

雩郊幾夕見龍星，盛樂初諧六變聲。
薦幣禮同匏爵重，潔牲人比玉壺清。
幕中閎辨通宵接，馬上新詩頃刻成。
精意預期甘澤應，隨軒飛入鳳凰城。
林次中示及追和浙西三賢述夢詩其間敘衛公事幾盡輒拾其遺逸再次前韵
作者：蘇頌
朝代：宋

曾覽三賢述，吟哦日幾遭。
文章追李杜，贈答擬劉曹。
二相逢辰早，中山擅價高。
才華固相若，光焰實難韜。
智决推安邑，超騰自髧髦。
武謀家府秘，晉祝史君褒。
任重函牛鼎，投虛剸兕刀。
內庭纔視草，同列便棲毫。
夷夏欣寧謐，揄揚頌戢櫜。
臺烏棲直舍，廏馬借拳毛。
對數開宣室，忠逾諫館陶。
絲綸長慶制，奴僕楚人騷。
雙節分千騎，滄波看六鼇。
带垂金錯落，服賜錦葡萄。
憂國常箴衮，延賓罕置醪。
韋平門素貴，周邵職奚叨。
在鎮民除瘼，還朝雨潤膏。
星霜恩感舊，休沐事忘勞。
去蠹過蟊蠈，防仇甚猘獒。
躬仍主戎索，手不釋書絛。
相以父年入，權因主眷操。
神鋒雖爽爽，靈府亦忉忉。
烏嶺無遺鏃，維城獨贈袍。
風波消橫議，枳棘奈群豪。
既悟方城語，何由別墅遨。
間言多斐貝，閒地少蹊桃。
世路山川險，愁腸冰炭熬。
兩朝空獻替，萬里孰呼號。
都爲尤權勢，終令觸怒濤。
災屯疑是馬，朋敵目爲牢。
伊昔來江海，頻年泛棹篙。
再違文石陛，三擁浙西旄。
夢覺魂應斷，詩成首重搔。
緘封寄僚友，往復走軺舠。
殘漏傳軍柝，新流漲郡濠。
所懷存北闕，有志念東皋。
豈謂投荒裔，從茲解袠弢。
平泉遂榛莽，甘露漸藜蒿。
像寄浮屠宇，香焚過客艘。
依然見塵迹，流恨水滔滔。
某兩使遼塞俱值郊禮之歲今以至日到北帳感事言懷寄呈同館諸公
作者：蘇頌
朝代：宋

兩忝臨潢使，俱逢泰畤祠。
國陽隨仗日，塞外抗旜時。
盛禮群公預，丹心萬里馳。
周南嘆留滯，何似異方悲。
某向忝使遼于今十稔再過古北感事言懷奉呈姚同事閣使
作者：蘇頌
朝代：宋

曾到臨潢已十齡，今朝復忝建旜行。
正當胡虜百年運，又過秦王萬里城。
盡日據鞍消髀肉，通宵聞柝厭風聲。
自非充國圖方略，但致金繒慰遠甿。
某奉使過北都奉陪司徒侍中潞國公雅集堂宴會開懷縱談形于善謔因道魏收有逋峭難爲之語人多不知逋峭何謂宋元憲公云事見木經蓋梁上小柱名取有折勢之義耳文人多用近語而未及此輒借斯語抒爲短章以紀一席之事繕寫獻呈
作者：蘇頌
朝代：宋

高燕初陪聽拊髀，清譚仍許奉揮犀。
自知伯起難逋峭，不比淳于善滑稽。
舞奏未終花十八，酒行先困玉東西。
荷公德度容狂簡，故敢忘懷去町畦。
某忝命守餘杭楊元素內翰洎兩禁諸公出祖佛寺席上探韵賦詩以寵其行某亦分得留字
作者：蘇頌
朝代：宋

內閣臨邊貴，鑾坡主席優。
賦詩嘉趙孟，載酒餞韓侯。
何幸江城守，容陪禁序游。
烟霄慚久隔，聲氣荷相求。
笑語隨春煦，歡酣永日留。
百分傳醆斝，五熟薦包羞。
西望千兵盛，東歸兩槳浮。
感時嗟老病，去國動離憂。
遂別青雲友，重爲滄海州。
應憐舊簪履，猶著故巾褠。
衮字榮褒寵，瓊琚乏報投。
惟將誇遠俗，歌咏入吳謳。
某忝被給札之召伏蒙景純學士文丈寵示嘉篇且述早歲先人試職之日嘗亦相遇于政府感愴不已輒次高韵
作者：蘇頌
朝代：宋

先友勤渠慶得時，相逢仍在右垣扉。
負山徒荷君恩重，起草多慚筆力微。
早歲應門叨賞識，幾年聯襼接音徽。
雕章華藻蒙褒賁，知我從今不患稀。
楊君寵示嘉篇次韵奉和
作者：蘇頌
朝代：宋

江湖一別歲經旬，携手重遊上苑春。
華髮滿頭猶未仕，少年得意果何人。
利名機淺貧奚恤，道義交深老益親。
清世懷文終有用，窮途寧久困無津。
次行奚山
作者：蘇頌
朝代：宋

奚山繚繞百重深，握節何妨馬上吟。
當路牛羊眠薦草，避人鳥鵲噪寒林。
羸肌已怯旜裘重，衰鬢寧禁霜雪侵。
獨愛潺湲溪澗水，無人知此有清音。
次韵三弟學士題七寶英師壁
作者：蘇頌
朝代：宋

巖居得幽勝，俗累無憂傷。
占彼鳳山腋，建茲法雲堂。
宵眠一氈蒲，晝食幾稻粱。
浄衆集善緣，勇猛能自强。
瑞相嚴中楹，梵夾羅四旁。
軒窗據蒼崖，松竹圍重岡。
不雜人世喧，更覺禪味長。
我嘗命賓友，間或携肴觴。
中休憩丈室，遠覽登上方。
念昔保城塹，屹然壯金湯。
列剎以百數，息民殄千殃。
爰居盡樂土，利用無缺斨。
遂使吳會俗，長爲禮義鄉。
何獨竺乾域，寶山亦清凉。
次韵久雨言懷
作者：蘇頌
朝代：宋

久雨涔𩆂浹甸圻，層雲晻曖壓城低。
沈灰將恐蛙生竈，負土深防蟻漏堤。
避冷竹窗烘炭獸，禱晴琳館抗旌霓。
知君方欲行千里，早晚殘霞却照西。
次韵兖弟忠懿王祠
作者：蘇頌
朝代：宋

五君相繼擅吳方，坐視群雄取亂亡。
侍子奔馳先入貢，鄰邦旅拒獨勤王。
豈惟佛剎傳遺像，自有孫謀襲懿芳。
應似竇融歸漢日，功名累世到瓌章。
次韵刁景純學士將至郡見寄
作者：蘇頌
朝代：宋

偃伏聲名三十年，當時倫輩有誰前。
曾隨貢籍逢標鑒，更向詞林接俊躔。
上館久違牽夢寐，歸舟將至想神仙。
襟懷曠達應如舊，遲對清尊一問焉。
次韵劉叔貢舍人從駕
作者：蘇頌
朝代：宋

鼇頭星掖貴兼清，不似南宮散六卿。
繼踵棣華聯禁直，並時蘭玉占高名。
甘泉法從皆才傑，皇祐孤臣獨老生。
自嘆荆枝半凋落，若論宗戚亦霑榮。
次韵劉莘老學士惜別言懷兼呈次中察院二首·其一
作者：蘇頌
朝代：宋

梁園寒早雪霏微，親友將分一棹歸。
客舍蕭條風送柳，離筵凄慘酒霑衣。
霜臺二妙君相繼，幕府三端我所依。
况是汴渠今不涸，留連猶得奉音徽。
次韵劉莘老學士惜別言懷兼呈次中察院二首·其二
作者：蘇頌
朝代：宋

詩侶方逢夢與微，攄懷未盡遽言歸。
正思玉鱠將登俎，應笑緇塵又染衣。
金石交情知不改，輔車形體自相依。
何時得遂江湖樂，薄宦牽羈甚纆徽。
次韵司徒富公耆年會詩
作者：蘇頌
朝代：宋

古人稱宴安，居處必擇地。
諸公來河南，有若不期會。
巖巖大司徒，早辭槐鼎貴。
嘉謨納淵衷，故事留臺寺。
構第銅駝坊，開門瀍水次。
居守德爵同，位重官三事。
高軒每過從，縱言談道藝。
復有鄉里賢，夙昔承嘉惠。
崧嶺高橫空，洛波清見底。
履道追昔遊，行厨載芳醴。
燕毛禮所重，安車皆戾止。
年尊二國公，齒序衆君子。
願公壽千秋，慰民瞻具爾。
三載一來朝，當陪天子祀。
次韵君實內翰同遊范景仁東園
作者：蘇頌
朝代：宋

鑾禁限沉深，鼇頭雄贔屭。
主人出休沐，秋色正明麗。
偶爲東園遊，便有中林意。
縱言得造適，覽物增意氣。
風清濯煩襟，日永忘歸轡。
朝野本無間，簪組何用棄。
未必幽棲人，識茲真樂地。
次韵和丘秘校登長干寺塔
作者：蘇頌
朝代：宋

九劫半依山，經營昔甚艱。
周遭嚴佛宇，直上俯天關。
登陟緣梯險，淹留布坐慳。
椽楹亦塗附，櫺檻遍朱殷。
白日分明到，青雲咫尺攀。
龍潭斜影落，鳥翼怯飛還。
基構從吳晉，聲名動朔蠻。
燈然時照耀，梵唱每循環。
往事稠重問，前朝指顧間。
誰知息心處，香火老僧閒。
次韵和丹陽裴如晦學士寄示與蔡子直陳述古唱酬五篇·其一
作者：蘇頌
朝代：宋

登瀛忝繼唐詞客，補郡仍陪漢望郎。
政事將何攀邵杜，聲名空貴躡王楊。
次韵和丹陽裴如晦學士寄示與蔡子直陳述古唱酬五篇·其三
作者：蘇頌
朝代：宋

紞鼓吳門徹曙開，郡人還喜鄧侯來。
政成歲稔庭無訟，誰伴南園舉宴杯。
次韵和丹陽裴如晦學士寄示與蔡子直陳述古唱酬五篇·其二
作者：蘇頌
朝代：宋

三賢領劇緣才選，拙者求閒屬倦飛。
幸得汝陰當僻左，無能尸祿衆應譏。
次韵和丹陽裴如晦學士寄示與蔡子直陳述古唱酬五篇·其五
作者：蘇頌
朝代：宋

惠愛昔曾留二浙，能聲行復表三河。
更傳騷雅聯編富，可是江山助思多。
次韵和丹陽裴如晦學士寄示與蔡子直陳述古唱酬五篇·其四
作者：蘇頌
朝代：宋

當年二邑絃歌洽，所幸諸生簦蹻隨。
此日毗陵流美化，風流應似贊皇時。
次韵和前漳守馬郎中三篇·碧波亭感事
作者：蘇頌
朝代：宋

華堂直北望雲烟，勞遠勤歸此待賢。
下榻喜逢徐稚至，登舟常羨李膺仙。
知君將奉三年最，感舊曾歌一夜憐。
紅粉若能留客醉，不辭飛盞共陶然。
次韵和前漳守馬郎中三篇·續觀潮
作者：蘇頌
朝代：宋

江皋空闊見東溟，兩訊潮隨遠近生。
夾岸炎天迷雪嶺，居人晴日駭雷聲。
客帆朝暮乘風去，漁罟東西逐浪行。
盡道波神久恬靜，應緣四海正清平。
次韵和前漳守馬郎中三篇·遊山
作者：蘇頌
朝代：宋

西山高下極深幽，十里清波一棹遊。
喜逐御風真造適，遍題僧壁更遲留。
松間覓徑因窮險，亭際披雲盡露秋。
却羨官閒無檢束，徜徉何異五湖舟。
次韵和宣甫叔父遷謫過都見寄
作者：蘇頌
朝代：宋

解組從戎五筦城，壯謀期欲盪蠻腥。
數奇不意同飛將，肺腑何因學衛青。
報國有心猶慷慨，謫官無悶但沈冥。
竹林此日重相過，高論時欣側耳聽。
次韵和錢穆甫答簽判殿丞臨安道中作
作者：蘇頌
朝代：宋

吳越開基舊土疆，鑑山仍是種瓜鄉。
七朝賜履加尊寵，五世苴茅奉憲章。
里社依然題晝錦，昆雲不絕佩鞶囊。
人懷餘德能封殖，猶有當時似蓋桑。
次韵奉和次中敘別
作者：蘇頌
朝代：宋

嘉句連篇惠好音，愧無瓊玉報南金。
幾年漂泊離群恨，此日逢迎話舊心。
氣類自應憐茂悅，世情誰復擬高深。
且將懷抱還尊酒，莫爲思歸動越吟。
次韵奉酬簽判呂殿丞燕集西湖
作者：蘇頌
朝代：宋

江海爲藩地絕塵，湖山尋勝坐邀賓。
消除袢暑忘三伏，追憶曾遊隔五春。
極望林巒橫紫翠，旋供肴核剝青皴。
常時欲到喧囂阻，偶得相陪似宿因。
次韵奉酬通判姚郎中宴望湖樓過昭慶院暮歸偶作
作者：蘇頌
朝代：宋

山半樓臺繞曲堤，水風當夏却炎威。
常思遍覽前朝迹，自恨勞生暇日稀。
偶到上方憑檻久，怳如員嶠躡雲飛。
白蓮舊社空遺址，有幾人從此路歸。
次韵姚倅正月三日遊山道中口占
作者：蘇頌
朝代：宋

車馬西郊踏曉光，城隅一徑繞羊腸。
泉流带雪添膏脈，山色逢春變鬰蒼。
雲外樓臺晴挂影，風前松檜遠飄香。
仁祠久禱蒙嘉應，預慶農疇歲襲祥。
次韵子瞻鎖院賜酒燭
作者：蘇頌
朝代：宋

暮召從容對浴堂，歸來院吏寫宣忙。
郢醪獨賜尊常滿，龍燭初然淚有香。
起草才多封卷速，把麻人衆引聲長。
百官班裏聽恩制，爭誦雄文出未央。
次韵孔學士密雲龍茶
作者：蘇頌
朝代：宋

精芽巧製自元豐，漠漠飛雲繞戲龍。
北焙新成圓月樣，內廷初啟絳囊封。
先春入貢來千里，中使傳宣下九重。
自省何功蒙上賜，青蒿應爲倚長松。
次韵孔平仲學士詳定次口占
作者：蘇頌
朝代：宋

多士盈廷待指南，老枚何幸接徐嚴。
子亭覆實參高議，時引清風拂畫檐。
次韵孫莘老司諫見寄
作者：蘇頌
朝代：宋

雖非文史足三冬，豈類無心但有胸。
曾讀丘墳叨典領，再分符竹荷矜容。
君恩欲報微螢爝，親祿方營苟釜鍾。
平日交情今楚越，徒勞瞻望景山松。
次韵宋次道學士重過禮院
作者：蘇頌
朝代：宋

齋居永日坐重簾，共嘆清才久滯淹。
詩格轉精緣大手，風情不薄早斑髯。
曲臺論議于今美，東觀繙讎載世兼。
孤學尸官猶有頼，繄君餘潤遠相霑。
次韵宋次道慶黄安中李邦直二舍人皆自史院拜命
作者：蘇頌
朝代：宋

右垣更直寵新班，便坐通名聽別宣。
詞訓已高長慶代，事權不下永明年。
除官草罷諸番制，執簡研餘萬歲烟。
曾向蘭臺陪筆削，喜聞嚴近擢班遷。
次韵敖姪書懷
作者：蘇頌
朝代：宋

傳家累世奉遺經，竊祿清朝足代耕。
雖是丹心比葵藿，其如黧貌點冠纓。
時乎易失年加我，來者安知畏後生。
戒飭爾曹惟道術，逢辰須用佐安平。
次韵晁美叔遊山見寄
作者：蘇頌
朝代：宋

已踐修塗到急流，暫回俗駕喜同遊。
名爲外物知難必，學悟無生信若浮。
騷雅深情追李杜，林泉高興拉巢由。
遲留更愛靈峰境，青桂風來不待秋。
次韵曾子固舍人上元從駕遊幸
作者：蘇頌
朝代：宋

雪霽蓬萊瑞景新，槐楓迎日麗重宸。
鐘殘長樂千門曉，輦過章街九陌春。
星列從官齊拱極，風驅前蹕旋清塵。
一篇未易歌鴻業，三願還將祝聖人。
次韵李公擇謝黄學士惠文潞公所送密雲小團一絕
作者：蘇頌
朝代：宋

小團品外衆茶魁，宅相分從宰相來。
南省同僚得傳玩，朵頤終日味山雷。
次韵李公擇送新賜龍團與黄學士三絕句·其一
作者：蘇頌
朝代：宋

紅旗筠籠過銀臺，赤印囊封貢茗來。
社後三旬頒近列，須知郵置疾奔雷。
次韵李公擇送新賜龍團與黄學士三絕句·其三
作者：蘇頌
朝代：宋

團團龍鏡未磨開，馥馥新香滿座來。
試酌靈泉看餑沫，猶疑盞底有風雷。
次韵李公擇送新賜龍團與黄學士三絕句·其二
作者：蘇頌
朝代：宋

黄金芽嫩先春發，紫碧團芳出焙來。
聞說採時爭節候，喊山聲動甚驚雷。
次韵李希荀寄念七姪莊并用前韵和十七姪彀送其行·其一
作者：蘇頌
朝代：宋

初從童丱祝千春，俄見騫騰祝更頻。
已喜吏資能可問，又嘉文筆速如神。
室堂宜念承先構，鄉里須教號善人。
我待兒曹上霄漢，便歸林下岸仙巾。
次韵李希荀寄念七姪莊并用前韵和十七姪彀送其行·其二
作者：蘇頌
朝代：宋

里閈相從秋復春，矜憐幾類黨頻頻。
摛詞已識言浮物，學藝兼知義入神。
縱使聲名高世俗，直須慈惠及生人。
吾家自有青氈在，豈羨林宗墊角巾。
次韵林次中九日都下感事二首·其一
作者：蘇頌
朝代：宋

桃杏初開已去家，又逢蘭菊綻新花。
感時謾綴茱萸佩，惜別應憐棠棣華。
迢遞宦遊來日下，悠揚歸思繞天涯。
一尊重到平津閤，惆悵文窗舊綠紗。
次韵林次中九日都下感事二首·其二
作者：蘇頌
朝代：宋

登高能賦屬詩家，况值嘉辰對菊花。
乍感商飈流素籥，故摛鴻藻艷春華。
邊關禮命行看至，淮海歸期亦有涯。
早晚霜寒侵旅榻，又懸複帳換青紗。
次韵林次中察院經過南都見寄
作者：蘇頌
朝代：宋

都府曾爲入幕賓，玉符重忝守藩臣。
幾年流落甘閒散，平日交遊半要津。
簿領沉迷千慮耗，鬢頤衰颯二毛新。
聖恩休養深知幸，厚祿華堂許便親。
次韵柳郎中二咏·其一
作者：蘇頌
朝代：宋

蒲條圍坐雪添瓶，側理糊窗熾炭明。
常對圖書堆四壁，却思裘褐勝雙旌。
道心生後安休息，事局閒來怕踐更。
睡足定應輸杜守，窮愁何必學虞卿。
次韵柳郎中二咏·其二
作者：蘇頌
朝代：宋

百幅敲冰密屬連，寢甘誰復誚便便。
心閒好隠忘言几，官冷宜鋪坐客氈。
烏布任寬忘道韵，絳紗徒侈怯霜天。
休嗟拋擲縑綾貴，據榻猶勝枕杫眠。
次韵楊立之十一官府館二篇·其一
作者：蘇頌
朝代：宋

固無政術效前賢，又乏詩名繼樂天。
連歲出藩居善地，何時負郭有良田。
回風已隔三山路，講德難偕四子篇。
滿目勝遊都未到，且將圖畫與人傳。
次韵楊立之十一官府館二篇·其二
作者：蘇頌
朝代：宋

楚客登臨悲素秋，感時風物自颼颼。
潦收遠水清堪鑑，雨過群山翠欲浮。
月露往來羈旅恨，倉箱千萬里民謳。
鬢毛衰颯歡遊少，珍重嘉篇寫我憂。
次韵楊立之懷舊
作者：蘇頌
朝代：宋

秋卷昔觀賓，同遊上苑春。
歸軒今取道，共食浙江珍。
俛仰周三紀，文章了十人。
窮通不復問，一以付天均。
次韵楊立之見別
作者：蘇頌
朝代：宋

梁苑昔傾蓋，膺門嘗贈鞭。
幾回留客舍，四紀度星躔。
染翰頻穿硯，繙書屢絕編。
文章傳累世，功業慕當年。
懷寶思求售，趨時輒遘邅。
宋忠徒問卜，孟子本知天。
得喪時難必，窮通命使然。
半生淹貢部，晚節困乘田。
事盬才非稱，歊喧性未便。
畏途嗟坎壈，野思憶潺湲。
解紱無終競，同袍每共憐。
老來心更逸，歸去樂應全。
鳳翮翔千仞，鯢蟠入九淵。
舊交尤惜別，後學欲鑽堅。
湖嶠新營第，河濱促放船。
一經勤教子，三徑往鄰賢。
顧我今耆艾，投閒竚冶甄。
何時江海上，拂榻重相延。
次韵楊立之觀韵海
作者：蘇頌
朝代：宋

六學先聲病，群書欲備詳。
摛文資引據，結字辨偏旁。
篆楷顔毫妙，編聯蜀紙光。
殘篇雖脫落，猶可挹遺芳。
次韵楊立之贈京
作者：蘇頌
朝代：宋

小子方承學，初心未見功。
雕蟲徒好賦，舞象僅成童。
率爾多慚路，師哉遠慕雄。
顓侗如可教，丈席冀趨風。
次韵次中寄莘老學士·其一
作者：蘇頌
朝代：宋

曾見臺烏朝夕飛，尚稽雙鳳浴天池。
遠方隨牒應難久，同好彈冠即有期。
次韵次中寄莘老學士·其二
作者：蘇頌
朝代：宋

還家聊去植芳籬。
睢陽老尹欽才望，待看同升贊盛時。
次韵江南感事
作者：蘇頌
朝代：宋

京洛倦遊後，江南感慨多。
壯懷傷歲月，醉眼小山河。
無路通談說，窮年謾揣摩。
知音如有遇，終采擊轅歌。
次韵王伯益同年留別二首
作者：蘇頌
朝代：宋

桂籍昔叨聯署等，蓮帷今幸接芳塵。
塤篪契合均天屬，金石交深過古人。
直向歲寒期茂悅，肯同時俗論甘辛。
優游且作江南令，惠愛於民此最親。
次韵王伯益同年留別二首·再次前韵
作者：蘇頌
朝代：宋

從宦飄飄九見春，共嗟名迹尚埃塵。
相逢梁苑留趨幕，不鄙池陽去長人。
蚤向文科分甲乙，嘗於命曆校庚辛。
窮通定分非嬰慮，惟有交情久益親。
次韵王宣徽太尉耆年會詩
作者：蘇頌
朝代：宋

古來賢相稱高奇，虞有皋夔商傅伊。
帝臣王佐見謨訓，千載相望如同時。
我朝公輔代間出，鍾秀辰象分躔離。
堂堂太尉實異稟，風質粹美和而威。
仁皇始擢自藩翰，渭水兆告非熊羆。
立朝早已擅風采，料敵曾不失毫釐。
聖聖相承倚時棟，入登槐鼎出擁麾。
司徒相繼據魁軸，勢壓諸夏摧附枝。
一言寤意尊社稷，萬里奔命來戎夷。
君臣一體自同德，下鄙漢相矜規隨。
功成治定預告老，還鄉治第當西圻。
十年休佚養沖氣，泰宇充茂心欣嬉。
二公勳德誦人口，載于彝鼎歌于詩。
吾皇得相柄文武，調燮四序齊璇璣。
孟軻嘗稱聖之任，乃曰百世人之師。
固宜天畀兩元老，期頤常保松筠姿。
規橅載在廟堂上，自使風俗淳澆漓。
前年召自大名尹，對罷累請菟裘歸。
帝曰公今更强固，閔煩幾政留清規。
兩加金貂百官首，再剖玉麟三水涯。
洛人聞之喜且抃，如在旱歲逢雲霓。
朝臨留府暮私第，偃息又將彌再期。
今春欲作耆英會，涓日象值神俱比。
謂宜飲食與宴樂，對接賓客心忘機。
康寧壽富復好德，嚮此巨福全者稀。
席間諸老盡賢傑，相得歡甚欹冠緌。
飲盈百榼似尼父，歌有三樂同榮期。
杯盤衍溢逮輿隸，割肉釃酒如林池。
衣冠填咽兩城市，車馬照耀清漣漪。
夜闌百炬列紅燭，天寒四座添重幃。
鉅儒灑翰序嘉會，義薄皎日垂清暉。
諸公半酣各賦咏，含毫疊紙魚鱗差。
詩成累幅燦珠玉，光艷宜若陵鈎奎。
歌聲旖旎嘯鸞鳳，酒氣冷冽噴酴醿。
長篇立刻在金石，楷字高揭當軒墀。
晉公延賓就綠野，謝傅卜宅臨清溪。
當時貴客亦有數，詎與今日爭光輝。
謄書遠報鄴都守，開緘摘句情融怡。
答言遂起歸與興，迹雖未往心先飛。
三賢事業固同道，用舍安得常情知。
官尊邦國之柱石，望重士林之羽儀。
退舍進用自殊致，大義當以公言推。
不能則止固達識，陳力可行當有爲。
聖君知臣賢達節，事有輕重須從宜。
寧拘經禮致爲政，自有邦人歌衮衣。
三台明潤少微爛，光彩並照大紫微。
子房辟穀方壯歲，張蒼作相當厖眉。
曹參置酒坐公府，晉賢高蹈來東籬。
昔人出處固有意，造適自與時推移。
光陰可惜且行樂，任從鷤鴂方春啼。
次韵王正仲蒲傳正二月十五日奉祠高禖二首·其一
作者：蘇頌
朝代：宋

視草名臣奉漢祠，祝禖才勝長卿遲。
詩成雅類占宜芾，樂闋欣同夢射羆。
宮殿肄儀臨百子，神明歆德薦三釐。
凌晨拜胙歸天闕，杲日煌煌照上枝。
次韵王正仲蒲傳正二月十五日奉祠高禖二首·其二
作者：蘇頌
朝代：宋

滌牢宮醴被禋時，物吐華心睡景遲。
禁掖嘉祥開覆燕，祠官先兆應維羆。
陽郊類帝重封土，宣室思賢正受釐。
天錫子孫千億報，年年玉葉長新枝。
次韵王都尉團練押賜高麗歸使宴射贈館伴舍人兼呈諸公
作者：蘇頌
朝代：宋

通侯年少侍中郎，主客名園滿國香。
賜酒九行勤貊使，一帆千里送吳航。
鳴弦屢奏前籌捷，摛藻俄傳秀句長。
更與詩翁相屬和，驪珠數百透函光。
次韵禱雪有感
作者：蘇頌
朝代：宋

終過元朝欲首春，條風先度海東門。
寒凝一雨成飛雪，泰長三陽應上坤。
疵沴漸消和氣滿，咏歌頻發味言溫。
人情共喜年光好，不向樽前未易論。
次韵程公闢暮春
作者：蘇頌
朝代：宋

日日尋春春欲還，園林遊興未應闌。
間關鶑囀衝牙韵，爛漫花開歷綠團。
須信馬蹄隨處健，肯教金盞暫時乾。
休驚節物頻更換，適意歡娛定一般。
次韵簽判同登介亭
作者：蘇頌
朝代：宋

紛紛塵事厭煩冥，何處能令爽氣生。
簿領欲迷頭不舉，烟霞纔望眼偏明。
門臨滄海千重險，地壓高丘一再成。
若論三山方外境，須將此地擬浮瀛。
次韵簽判太博謝府公新詩墨迹
作者：蘇頌
朝代：宋

幕府雍容但省文，筆精詩格兩難倫。
臨池得法毫端健，擊鉢成篇藻思新。
征虜雅歌追樂事，蘭亭賡唱掩芳塵。
梁王賓友鄒枚在，末至慚非賦雪人。
次韵簽判張太博移竹
作者：蘇頌
朝代：宋

梁苑有脩竹，移來正得時。
新開一齋館，分植兩軒墀。
璅碎青金影，纖圓碧玉枝。
物應人共美，性與地兼宜。
漸喜聲成韵，毋傷色暫衰。
寧因惡土變，自與好風期。
窗闥常相對，闌干不用施。
看憐朝露爽，坐覺晝陰遲。
擬富非侯等，親鄰見鳳姿。
燕杯留几席，畫筆置藩籬。
護長防將折，刪枯欲更滋。
破憂談將解，化恐誤仙騎。
節聳蛟螭骨，苞翻虎豹皮。
竿長終勁挺，根困任離披。
肯顧柯亭賞，休思渭水持。
吟餘毫亦健，灌罷器頻欹。
戴譜須書此，淇園未羨之。
七賢嘗伴侶，六逸重猶夷。
緬繼斯人躅，如吹仲氏篪。
蕭然發清思，頼爾作良知。
次韵簽判梁寺丞阻水見寄
作者：蘇頌
朝代：宋

京府偕趨幕，彌年接坐隅。
駑駘攀驥足，魚目混驪珠。
風誼敦貪薄，吹噓變朽枯。
交親齊魯衛，政事擬阿蒲。
契合寧容間，情通不鄙無。
邀歡困萍蟻，較味賸蓴鱸。
氣盛吞雲夢，文雄獵具區。
報投均縞紵，應和念篪竽。
巢閣行觀鳳，爲裘佇薦狐。
世家傳鵲瑞，職業在鴻都。
聳壑方騰幹，乘風好縱艫。
一飛嘗得志，平步即夷塗。
見比親瓊樹，清如隠玉壺。
終當拾青紫，詎止學盤盂。
少別如旬日，相望似五湖。
荒郊逢轍涸，激水待雲膚。
窟穴增蛇鼠，腥臊惡蚋蛄。
尊思孔北海，釜嘆范萊蕪。
始見生蓂魄，俄驚繞樹烏。
初猶甘杞菊，久漸厭粱苽。
晝咏依依柳，宵看歷歷榆。
晨興常過午，朝膳每通晡。
閒逸輸吾子，馳驅屬鄙夫。
無因隨李郭，長日想田蘇。
沙漲舟猶膠，河流軌不濡。
行郵纔咫尺，命駕只須臾。
坐俟聆金玉，來應笑碔砆。
多慚昏鈍棗，難慕湛精醐。
安得生雙翼，徒然處橛株。
重吟贈我句，足以豁蒙愚。
次韵約諸君遊長干寺
作者：蘇頌
朝代：宋

寺按郡東南，僧嘗爲我談。
初因晉大士，來獲古靈龕。
歷世名空在，重興德乃堪。
先朝賜新額，此地建精藍。
億載扶皇統，生民息戰函。
剎仍存故里，龍復止深潭。
九級惟塗甓，千梁盡架楠。
亭臺各軒豁，巖谷更空谽。
殿角芝成玉，松稍露隊甘。
穴棲金禮鼲，池怪集神𪚫。
可愛臨岡曲，何人結草庵。
欲來尋隠逸，誰與共歡酣。
念往須勤到，登高已舊諳。
低頭小城市，舉目遍村嵐。
靜境由茲達，塵容却自慚。
常思真趣響，可抑俗饕貪。
宇宙開懷適，江山極望涵。
相邀幸多暇，命駕即追參。
次韵致政華殿丞懷舊見寄
作者：蘇頌
朝代：宋

佩韘相從四紀前，鯉庭論契荷忘年。
文如潘陸傾江海，學造重黎絕地天。
簪紱棄來名已厭，鄉閭歸後樂應全。
冥飛尚隠樊籠舊，未副初心愧昔賢。
次韵葉希虞秘校同遊天竺寺五絕句·其一
作者：蘇頌
朝代：宋

蠟屐終朝踐石苔，飛鳶不動絕塵埃。
片雲忽作人間雨，盡道靈山應禱來。
次韵葉希虞秘校同遊天竺寺五絕句·其三
作者：蘇頌
朝代：宋

山半僧軒四面開，下看城市一浮埃。
此間真趣誰能辨，飛鳥空中自往來。
次韵葉希虞秘校同遊天竺寺五絕句·其二
作者：蘇頌
朝代：宋

鷲峰何代落山隈，每到須清一世埃。
嘆息俗緣常窘束，半年纔得兩回來。
次韵葉希虞秘校同遊天竺寺五絕句·其五
作者：蘇頌
朝代：宋

檻前常有施生臺，窗隙都無野馬埃。
掩室道人偏得意，經年未省入城來。
次韵葉希虞秘校同遊天竺寺五絕句·其四
作者：蘇頌
朝代：宋

叢林澗水盡縈迴，岩室雲房不染埃。
若使此中容小隠，會須卜築賦歸來。
次韵葛大卿題江氏寒光閣
作者：蘇頌
朝代：宋

溪凝藍黛合雙川，閣在千巖萬壑前。
潄石我思清病齒，倚琴誰共聽流泉。
雲生北嶺橫空白，春入東郊一望鮮。
况是江南風物好，待君重詠四時天。
次韵蔡資政答朱寺丞惠千葉桃花菊
作者：蘇頌
朝代：宋

分得穠華質，依然苦薏香。
繁紅如上苑，密蕊勝南陽。
不用尋根葉，須留過雪霜。
殷勤送東閣，聊薦百年觴。
次韵蔣穎叔同遊南屏見惠長篇
作者：蘇頌
朝代：宋

青山橫莽蒼，萬石出南麓。
古剎表耆闍，高聲聳群玉。
居惟擇岡巒，近靡數松竹。
郡郭路非遥，遊人舂不宿。
陟巘極躋攀，循崖勞傴伏。
架筒引流泉，跨嶺構重屋。
講座據妙峰，禪堂對枯木。
幽尋難屢期，將往誰能獨。
偶逢霜臺客，暫駐驄馬足。
聯步訪叢林，終朝走郊牧。
相期方外遊，頓忘河上曲。
夷路喜君騰，高閣慚予束。
更聽名理言，俯愜中心欲。
况已證真常，詎止齊寵辱。
願言挹清風，可用警浮俗。
次韵蔣穎叔同遊超化院
作者：蘇頌
朝代：宋

賢良才識明，御史風望清。
命駕千里至，高談一座驚。
舊故偶獲道，離憂自茲平。
朅來湖上寺，共語堂西楹。
念昔一交臂，幾年兩摇旌。
契闊信靡定，邂逅欣偕行。
日薄聊頓轡，興來再飛觥。
霜林隕丹葉，泉坻結新冰。
湖月金炯炯，竹風玉玲玲。
峰巒對三山，樓殿如九成。
南州足奇麗，此地尤兼并。
因君發題咏，足使增嘉聲。
次韵蔣穎叔游西湖入南屏山
作者：蘇頌
朝代：宋

樓臺高下滿仙風，疑是蓬萊象帝宮。
湖面涵虛雲漾漾，山腰藏景石瓏瓏。
松筠影出紅塵外，鍾梵聲來碧落中。
薄暮將歸起餘思，落霞飛鶩正橫空。
次韵蔣穎叔金部遊介亭望湖山二十四韵
作者：蘇頌
朝代：宋

我昨來餘杭，孟陬值杓建。
春色正融怡，皇華紆睠眄。
言此佳山水，巧麗極怪變。
有如畫屏風，羅列圍四面。
城南古浮圖，又爲一郡冠。
聯驅松徑中，信步蒼崖畔。
莓苔粘履屐，虬枝拂簪弁。
縱覽識高深，顧慕增詫嘆。
心迷真賞奇，意覺旅遊倦。
物色雖難窮，指注亦粗遍。
樓臺鬰相望，無異挂盤線。
向非適幽遐，何由盡聞見。
惟昔吳越君，塔廟務華煥。
依山鎸大像，疊石累高岸。
經構無已時，貲費豈復算。
較其輿地中，佛寺占過半。
榮華一朝盡，金石空殘片。
款識刻猶存，排衙行不亂。
虛亭復增修，郡府餘壯觀。
故人柏臺彥，早歲歷監殿。
自從交臂來，幾回傷聚散。
聲光日以高，使節復頻換。
江湖偶追陪，旬浹停車傳。
更有山林期，茲焉適予願。
次韵蘇子瞻學士臘日遊西湖
作者：蘇頌
朝代：宋

臘日不飲獨遊湖，如此清尚他人無。
唱酬佳句如連珠，况復同好相應呼。
君嘗聽事嗟罪孥，雖在樂國猶寡娛。
是社稷臣魯顓臾，直道自任心不紆。
最愛靈山之僧廬，彼二惠者清名孤。
案上梵夾床龍鬚，爐銷都梁饌伊蒲。
潔行自欲敦薄夫，長吟擁褐忘昕晡。
坐客不設氈氍毹，對鏡如看方輿圖。
君懷經濟才有餘，名聲妖孽懲顔蘧。
且來山林尋遁逋，更玩四營兼參摹。
次韵蘇子瞻題李公麟畫馬圖
作者：蘇頌
朝代：宋

霜紈橫卷書縚垂，軸以瑇瑁囊青絲。
披圖二妙駭人目，筆畫勁利如刀錐。
龍媒迥出丹青手，勢若飛動將奔馳。
韉銜如在赤墀立，僕御猶縱紅纓羈。
子虔六轡衒沃若，長康駿骨稱天奇。
雖傳畫譜入神品，未有墨客評黄雌。
六詩形似到作者，三馬意象能言之。
奇蹤莫辨霸或幹，高韵壓倒陸與皮。
從來神物不常有，未遇真賞何人知。
君不見開元廏馬四十萬，作頌要須張帝師。
次韵諸公從駕景靈宮二首·其一
作者：蘇頌
朝代：宋

青鵷如跂萬椽勻，地接璇流隔世塵。
三后在天歌下武，一人膺福見君陳。
珠旒漆漆懷濡露，玉案年年侍薦新。
廡下丹青從臣列，左趨蕭丙右甘辛。
次韵諸公從駕景靈宮二首·其二
作者：蘇頌
朝代：宋

太清宮廟近蓬萊，連日天門六扇開。
萬乘旌旗衝曉過，兩宮輿輦詰朝來。
城中三水河通漢，庭下千官棘映槐。
老稚扶携同祝聖，年年常此望昭回。
次韵蹇侍郎天元殿門芝草
作者：蘇頌
朝代：宋

列聖儲靈貺，坤珍應祀儀。
分葩對牟首，觀瑞駐華芝。
毓德繇皇始，彰功在聖時。
早聞縈殿桷，復見孕門楣。
自有雲成蓋，非因水聚脂。
黄英苞五德，古字秀三枝。
戶牖瞻丹幄，簪裾從罽緌。
畫圖稽大隗，歌咏入咸池。
九廟流光遠，千齡復旦期。
將書符命志，寧比玉靈詩。
次韵錢塘周寺丞獄空
作者：蘇頌
朝代：宋

網疏由世教，訟息偶年豐。
圜土無留繫，黎氓識變風。
時方還治古，令欲訓民中。
宣布來千里，興行自一同。
吏寧嗟畫地，書亦簡司空。
共對承平理，惟思盡至公。
次韵開府太師留別諸公
作者：蘇頌
朝代：宋

經濟才謨沛有餘，幡然高謝意何如。
青雲路盡尋歸鞅，綠野堂成憶舊廬。
漢苑宴遊聯魏丙，鄴都賓客記應徐。
他時若到城南第，入副宸衷對綺疏。
次韵陳元輿待制新懷州呂侍講見寄
作者：蘇頌
朝代：宋

繕性雖知衆射標，頹年無奈羽譙譙。
覃懷新守紆高旆，寧海元侯駐累喬。
憶擬曹鞭渦水賦，嘗陪戴席德陽朝。
郡齋繼日聽餘論，不復牢愁咏大招。
次韵陳蒙城金風堂射飲
作者：蘇頌
朝代：宋

南都綠蟻封初拆，西圃芳條換新碧。
賓僚相遇惜餘春，樽俎留連因促席。
百夫决拾看和容，何用娛賓循飲格。
前者新詩嚴武事，幾日毬場較鋒鏑。
幕中頼有從事賢，抱器逢時隼當射。
聊從把酒發笑談，豈獨鳴弦觀準的。
分明爭計算多少，舉令都忘歌節拍。
蒙邑大夫富才藝，早擅詞林名藉藉。
昨來州序偶淹留，幸接話言逾宿昔。
行籌不必苦辭觴，得雋况曾先射澤。
多慚病守鮮歡悰，出口無奇但喑啞。
貪榮竊祿未能歸，每聽春禽愁杜魄。
今朝何似强開顔，爲喜尊前有嘉客。
次韵陽孝本遊翟家灣書院二首又一絕·其一
作者：蘇頌
朝代：宋

淮上陂阤百畝岡，誰言形勢占高强。
郊居擬卜東陽宅，屋壁將營闕里堂。
四面松篁分種藝，百家圖籍待收藏。
何人欲課三冬學，向此潛心事素王。
次韵陽孝本遊翟家灣書院二首又一絕·其三
作者：蘇頌
朝代：宋

謾誇三島冠靈鼇，咫尺龍岡去靡勞。
若使南陽人獨卧，風雲寧隔海山高。
次韵陽孝本遊翟家灣書院二首又一絕·其二
作者：蘇頌
朝代：宋

翟市西傍一徑開，偶携親友陟崔嵬。
莫言第舍衡門陋，已有仙翁步屧來。
日欲銜山迴返照，風還吹雨壓浮埃。
纔歸便得詩盈軸，氣猛才豪豈易陪。
次韵陽行先遊招隠
作者：蘇頌
朝代：宋

古屋蕭森數十間，禪扉幽寂叩常關。
少微處士遺塵遠，靈鷲高僧得地閒。
穿石到池泉滴滴，磨崖生蘚字斑斑。
山林真趣誰能辨，乘興時來興盡還。
次韵韓康公和曾令綽范景仁喜五弟改知汝海見寄之什
作者：蘇頌
朝代：宋

許汝相望畫戟深，裴劉賡唱遞筩臨。
兩忘出處俱安節，不得親疏共照心。
幕府尚傳詩寡和，士林重誦斗攸斟。
追思五紀詞場舊，何日逢迎更盍簪。
次韵韓康公對雨即事有懷五弟
作者：蘇頌
朝代：宋

燕閒誰伴泛金焦，注想鴒原望泬寥。
接客後堂聊造適，偃藩臨汝正逍遥。
齊名孟季須爰立，一致夷聃異反招。
筆札文章俱第一，風流今不數三蕭。
歐陽文忠公挽辭二首·其一
作者：蘇頌
朝代：宋

道濟三千子，文高二百年。
朝廷得王佐，經術有師傳。
筆削書纔就，彌綸志未宣。
平生思潁事，倏忽啟新阡。
歐陽文忠公挽辭二首·其二
作者：蘇頌
朝代：宋

早向春闈遇品題，繼從留幕被恩知。
何期濲水緘書日，正是椒陵夢奠時。
感舊緒言猶在耳，愴懷雙淚謾交頤。
誰將姓字題延道，共立門生故吏碑。
正月一日皇帝御大慶殿受文武百僚朝賀行上壽之儀樂章曲名·皇帝舉第一盞酒奏靈芝之曲
作者：蘇頌
朝代：宋

嘉瑞降靈，應我皇德。
燁燁神芝，不根而植。
春秋三秀，晝夜五色。
物播詩歌，聲被金石。
正月一日皇帝御大慶殿受文武百僚朝賀行上壽之儀樂章曲名·皇帝舉第三盞酒奏甘露之曲
作者：蘇頌
朝代：宋

泫泫零露，雲英醴液。
和氣凝津，流甘委白。
飴泛柈杯，珠聯竹柏。
天不愛道，聖功允格。
正月一日皇帝御大慶殿受文武百僚朝賀行上壽之儀樂章曲名·皇帝舉第二盞酒奏壽星之曲
作者：蘇頌
朝代：宋

倬彼見象，於昭于天。
維南有極，離丙之躔。
既明且大，應聖乘乾。
誕受景福，億萬斯年。
沙阤路
作者：蘇頌
朝代：宋

上得陂陀路轉艱，陷輪推馬苦難前。
風寒白日少飛鳥，地迥黄沙似漲川。
結草枝梢知里堠，放牛墟落見人煙。
從來天地分中外，今作通逵近百年。
清暉茅亭
作者：蘇頌
朝代：宋

山僧構亭山之麓，旋結茅蓬架園竹。
千年巖樹怪枝虬，十畝龍池春水綠。
閒移賓榻向松軒，一坐清風香馥郁。
誰爲潄石枕流人，老此優游避喧俗。
漳州知郡郎中見示旅次感事輒次元韵
作者：蘇頌
朝代：宋

江干邂逅再經旬，每挹清風嘆絕塵。
鍊得輕軀同槁木，養來和氣勝陽春。
官閒不廢修金訣，功滿終須禮玉宸。
自顧衰殘多俗累，何時方外去相親。
潤守修撰見招與左丞王公大夫俞公東園集會賓主四人更無他客某頃爲南都從事值故相杜公與王賓客煥畢大卿世長朱兵部貫馮郎中平同時退居府中作五老會一日大尹廬陵歐陽公作慶老公宴而王畢二公以病不赴中座亦只四人某時與諸僚同與席末言念往昔正類今辰然自皇祐庚寅迄今元符己卯整五十年矣撫事感懷輒成七言四韵
作者：蘇頌
朝代：宋

曾覽祁公五老詩，仍陪三壽燕留司。
今逢北固開尊日，正似南都命席時。
喜奉笑言揮麈柄，却慚衰朽倚瓊枝。
定知此會人間少，五十年才一再期。
潤州錢祠部新建寶墨亭
作者：蘇頌
朝代：宋

王蕭書迹衛公詩，流落江南世少知。
古寺購尋遺刻在，新亭龕置斷珉奇。
模傳遂比黄庭字，埋沒非同石鼓碑。
墨藪書評多逸事，何妨揮翰與題辭。
濮安懿王夫人挽辭二首·其一
作者：蘇頌
朝代：宋

國邸留慈範，皇家肇慶基。
思齊京室配，袝廟濮園祠。
改卜三川兆，尊名一品儀。
禮隆由聖作，萬世仰洪規。
濮安懿王夫人挽辭二首·其二
作者：蘇頌
朝代：宋

大電光流慶，歸雲去莫攀。
千齡悲逝水，七月會因山。
陵闕乾坤壯，岡原鞏洛環。
王家傳爵土，世世奉神班。
牛山道中
作者：蘇頌
朝代：宋

農人耕鑿遍奚疆，部落連山復枕岡。
種粟一收饒地力，開門東向雜夷方。
田疇高下如棋布，牛馬縱橫似谷量。
賦役百端閒日少，可憐生事甚茫茫。
王侍郎挽辭二首·其一
作者：蘇頌
朝代：宋

四紀文章老，三朝侍從賢。
安車初就第，華髮未垂顛。
道卷留藩翰，才豪付簡編。
風流一朝盡，士類共潸然。
王侍郎挽辭二首·其二
作者：蘇頌
朝代：宋

獻賦初從淮海來，漢皇欣得馬卿才。
絲綸誥命追三代，山水歌辭冠一臺。
甲第圖書遺舊迹，壽原松柏長新栽。
故州民吏餘思遠，畫翣凄凉薤唱哀。
王子直挽辭二首·其一
作者：蘇頌
朝代：宋

嗟若時之彥，懷哉昔並遊。
十年追几硯，一別見墳丘。
滿目皆陳迹，傷心未白頭。
風流何處盡，潁水去悠悠。
王子直挽辭二首·其二
作者：蘇頌
朝代：宋

逝者日云遠，人情尤感傷。
素車來隧路，奠哭起高堂。
集紀論才備，阡銘敘事長。
友兄成雅志，不朽是文章。
王宣徽見示延駐慧海長老詩因次其韵
作者：蘇頌
朝代：宋

南禪北祖亦何常，足歷微塵自不傷。
病腦窮雖居一室，妙緣心已應他方。
禽魚固欲求棲息，鳬鶴寧須較短長。
京府宰官頻問訊，且將竿木戲逢場。
王都尉示及呂丞相柳溪圖詩見邀同作走筆奉呈
作者：蘇頌
朝代：宋

愛君圖寫柳溪遊，想像濠梁問子休。
漁釣每懷班嗣壑，煙波疑在志和舟。
清時未易忘軒冕，大隠何妨傲葛裘。
應笑龍鍾老朝士，飛翔高下似輕鷗。
用諸公本韵各和一篇共三首·其一
作者：蘇頌
朝代：宋

早陪鵷鷺侍丹闈，旋見夔龍陟近司。
西閣屢觀新詔草，東曹猶記舊文移。
半途霄壤成分異，幾歲江湖役夢思。
席面故人皆顯重，可憐顔尉獨厖眉。
用諸公本韵各和一篇共三首·其三
作者：蘇頌
朝代：宋

繼踵螭階入右垣，曾參何敢望淵騫。
複門重慶登庸命，樞閤仍陪話舊筵。
貴賤交情都不改，始終風節固難遷。
公卿平日推高譽，朝論今誰過鄧先。
用諸公本韵各和一篇共三首·其二
作者：蘇頌
朝代：宋

二紀書林得並遷，升沈俱喜在樽前。
非才幸復登群正，大筆猶稽直五磚。
欣聽友聲同伐木，坦忘情類似虛船。
白頭光景尤須惜，樂事相逢且豁然。
留守太尉潞國文公寵示耆年會詩次韵繼和
作者：蘇頌
朝代：宋

四登台衮垂三紀，三鎮神崧第二春。
會老特過丞相閣，開筵仍具大官珍。
追尋故事圖形在，喜遇承平笑語頻。
敘述須歸大手筆，唱酬俱是兩都賓。
貴如方岳虞咨牧，清比西山晉列真。
盛集古今應未有，謾誇靈鷲會中人。
留臺蔡資政見示嘉章且有花時之約忽蒙除代恨阻親依因抒鄙懷仍依元韵
作者：蘇頌
朝代：宋

清羸躬現疾，出處道還周。
當軸諧人望，謀邊緩主憂。
莊環聊造適，伊鼎待烹羞。
見約高齋會，將行尚少留。
留臺賓客李公挽辭二首·其一
作者：蘇頌
朝代：宋

奕世儒纓胄，清朝翰墨臣。
裁成五色詔，出擁兩朱輪。
柏署分曹佚，銅樓拜命新。
如何止中壽，志未展經綸。
留臺賓客李公挽辭二首·其二
作者：蘇頌
朝代：宋

當年開府鎮金陵，賤子嘗蒙國士稱。
俯仰緒言猶在耳，齎咨遺恨遽填膺。
人歌梁木空傷魯，兆啟佳城欲葬滕。
引紼都門時一慟，悲風凄咽更難勝。
登雄州城樓
作者：蘇頌
朝代：宋

三關相直斷華戎，燕薊山川一望中。
斥堠人間風馬逸，朝廷恩廣使軺通。
歲頒金絮非無策，利盡耕桑豈有窮。
自古和親誚儒者，可憐漢將亦何功。
發句米奉議見示與諸公唱和北山壯觀佳篇因索鄙製老病久棄筆硯勉强口占小子次韵奉酬
作者：蘇頌
朝代：宋

岡陵起阜崇，花木露夭濃。
襟带湘泯水，屏圍晉楚峰。
地全居爽塏，人不厭迎逢。
彷彿觀平遠，分毫見栝松。
發句米奉議見示與諸公唱和北山壯觀佳篇因索鄙製老病久棄筆硯勉强口占小子次韵奉酬·和壯觀亭
作者：蘇頌
朝代：宋

欲狀江山秀，無如格律詩。
形容天際美，假借筆端奇。
注目臨滄近，沿流北固卑。
不因篇咏見，絕景有誰知。
發句米奉議見示與諸公唱和北山壯觀佳篇因索鄙製老病久棄筆硯勉强口占小子次韵奉酬·和王崇禧寄揚州尚書
作者：蘇頌
朝代：宋

省座來分聖主憂，仙翁常作北郊遊。
瓜田接畛尋期會，菊蕊浮杯阻獻酬。
壯觀風騷歸作者，平山歡宴集清流。
從茲淮海登臨趣，樂事良辰屬二州。
發柳河
作者：蘇頌
朝代：宋

清晨驅馬兩崖間，霜重風高極險艱。
前日使人衝雪去，今朝歸客踏冰還。
道旁榛莽樵蘇少，野外汙萊耒耨閒。
還似昔年經歷處，下弦殘月插東山。
發牛山
作者：蘇頌
朝代：宋

山坂縈紆道阻長，數程行處尚相望。
晨裝方指南高外，宿館還趨北斗方。
既乏遠謀慚肉食，空將衰鬢冒寒霜。
却尋十載曾行地，風物依然土境荒。
皇太后閤春帖子六首·其一
作者：蘇頌
朝代：宋

九扈方司啟，潛陽已發春。
瑶觴進椒柏，眉壽祝靈椿。
皇太后閤春帖子六首·其三
作者：蘇頌
朝代：宋

晝景添宮漏，慈闈念女功。
常時浴蠶日，親到濯龍宮。
皇太后閤春帖子六首·其二
作者：蘇頌
朝代：宋

冬至四十六，三陽生此辰。
帝令天下壽，鑽燧教斯民。
皇太后閤春帖子六首·其五
作者：蘇頌
朝代：宋

蓬萊殿裏春開宴，長樂宮中帝奉親。
婦順母慈流美化，萬方歌頌贊娥莘。
皇太后閤春帖子六首·其六
作者：蘇頌
朝代：宋

花影遲遲轉午陰，漸聞宮柳變鳴禽。
休呈金綵矜工巧，但閱圖書鑒古今。
皇太后閤春帖子六首·其四
作者：蘇頌
朝代：宋

東郊青幘拜春迴，迎得陽和次第來。
風向烏竿千里應，氣隨魚鑰九重開。
皇太妃閤春帖子五首·其一
作者：蘇頌
朝代：宋

愛敬承三殿，慈柔化六宮。
常膺萬春祝，永繼二南風。
皇太妃閤春帖子五首·其三
作者：蘇頌
朝代：宋

聖皇欽翼孝心存，宮閤深沉母道尊。
初慶新陽生嶰律，又聞清蹕過堯門。
皇太妃閤春帖子五首·其二
作者：蘇頌
朝代：宋

甲觀翔雲覆，新宮書漏長。
柳條初弄色，梅蕊已飄香。
皇太妃閤春帖子五首·其五
作者：蘇頌
朝代：宋

冰散瑶津波隠隠，雪殘鳷鵲氣葱葱。
新春游豫祈民福，紅傘琱輿從兩宮。
皇太妃閤春帖子五首·其四
作者：蘇頌
朝代：宋

天下太平今有象，宮中行樂但迎新。
萬年枝上看春色，三素雲中望玉宸。
皇帝初郊大禮慶成詩
作者：蘇頌
朝代：宋

六帝貽謀聖繼明，兩宮崇祀上躬行。
熙壇初展嚴禋報，觀盥三終孝享成。
仰法祖宗尊本始，致隆高厚罄純精。
告虔並薦圓方玉，在滌交充繭栗牲。
吉土兆南殊漢畤，景圭迎至協周正。
羽旄備物甘泉仗，觚陛層垓委粟營。
齋寢累朝思志意，真廷穀旦奉粢盛。
八神警蹕敺氛沴，九貊梯航入貢菁。
過廟徂郊紆步武，撤茵停蓋肅公卿。
服裘尚質遵前製，配冊修辭正重名。
篆鼎割烹工奏夏，午階登降斗旋衡。
先時非霧滋鱗隰，竟夕祥光燭縵城。
鐘虡四廂庭樂畢，樵蒸千石燎煙輕。
龍回雕輦昇嶢闕，鶴負恩書下采楹。
海外鷄星占澤霈，樓前鼉鼓震霆驚。
風雲氣應靈臺候，雷雨仁深犴圄清。
有昊感通欽輔德，聿修寅畏念持盈。
旁求遺逸搜巖穴，寬舍租逋惠隸氓。
天錫泰元神策瑞，民歌華黍歲豐聲。
老臣扈從知何補，敢次輿言頌太平。
皇帝閤春帖子六首·其一
作者：蘇頌
朝代：宋

乘震司春令，先天布政經。
人時頒鳳曆，農事視龍星。
皇帝閤春帖子六首·其三
作者：蘇頌
朝代：宋

西昴昏當午，諏訾旦在東。
聖君南面治，常候四星中。
皇帝閤春帖子六首·其二
作者：蘇頌
朝代：宋

光宅唐堯日，暄和太昊春。
德如天溥愛，性與帝同仁。
皇帝閤春帖子六首·其五
作者：蘇頌
朝代：宋

五時讀令王春禮，大駕臨朝晉室儀。
東作西成皆有序，欲民敦本使前知。
皇帝閤春帖子六首·其六
作者：蘇頌
朝代：宋

四時嘉節宴游稀，盛德先從學士知。
每歲惟呈簇金帖，新春不和綵花詩。
皇帝閤春帖子六首·其四
作者：蘇頌
朝代：宋

律管已當人統月，斗杓初建孟陬辰。
新修元祐萬年曆，今日纔開第五春。
省中早出與同僚過譚文思西軒咏太湖石
作者：蘇頌
朝代：宋

洞庭山連震澤水，怪石巉巖出波底。
誰言行遠莫致之，好事經營俄至此。
愛君小軒才袤丈，滿地新芳雜紅紫。
偶來憑檻見奇峰，便有江湖秋思起。
睢陽五老圖
作者：蘇頌
朝代：宋

歸休謝事樂時閑，衣鉢承傳宰輔冠。
感德舊曾親善政，霑恩新賜立危桓。
堂堂嚴貌依龍衮，粲粲文星荷月寒。
直筆當時修國史，英豪邁古後來看。
知樞密院孫溫靖公挽辭二首·其一
作者：蘇頌
朝代：宋

位冠樞機輔，名高羽翼臣。
一言曾寤意，四近久同寅。
丹旐都城遠，青松隧路新。
西瞻裕陵道，想從屬車塵。
知樞密院孫溫靖公挽辭二首·其二
作者：蘇頌
朝代：宋

疇昔逍遥曳杖時，鑾輿臨哭從官悲。
三朝弼亮推公望，一品哀榮厚葬儀。
陪幄謀猷存故事，出藩慈惠有餘思。
伯喈辭刻雖無愧，還作鄉人墮淚碑。
石縫泉清輕而甘滑傳聞有年矣前此數欲疏引入州治久不克就予至則命工人尋舊迹相地架竹旬月而水懸聽事又析一支以給中堂一支以入西閤其下流則釃出外廡往來取汲人以爲利因抒長篇以紀其功云
作者：蘇頌
朝代：宋

峨峨鳳凰山，有泉出其腋。
初微才濫觴，漸大乃穿石。
靈苗蔭荼檟，寶氣近金錫。
毖彼淵源長，茲惟雲霧液。
人傳煮茗奇，味與中泠敵。
陸生不到此，云誰能賞識。
牙城據岡巒，舊井皆滷瀉。
先時屬經營，曾未致點滴。
及此川谷盈，空爲畎澮積。
我昨尋勝遊，偶見爲心惻。
料工度山原，舉步過門戟。
水道茲可行，面勢正相直。
剪裁竹千竿，接聯筧萬尺。
派別起中阿，架空逾下稷。
不及浹旬間，已到堂皇側。
吐溜始涓涓，循除俄㶁㶁。
盈科殊未止，過顙非用激。
公堂及燕寢，股引各疏脈。
何期南澗流，近在使君宅。
日用助烹爨，歲儲供醴醳。
冬春雖暫竭，秋夏多餘瀝。
一支出橫廊，通衢見勿幕。
衆器競挹𣂏，萬口得盥滌。
無愧抱甕人，幸寬挈壺役。
嘗聞武林都，素號蓬瀛國。
非才叨長臨，愒日苦諠劇。
湖山空在望，車馬難屢歷。
阻聽潺湲聲，謾憐蒼翠色。
自得飛泉來，頓覺煩襟釋。
常時兩衙退，暫憩一軒息。
環流隨啟處，玉音聞几席。
塵土汨以消，形容清可覿。
誰知簿領中，有此山林適。
若非仕江鄉，何由見奇迹。
智者必樂水，君子以觀德。
豈徒狎而玩，寧嗟渫不食。
良嘉上善功，所至爲利澤。
茲泉雖未大，其用已爲益。
猶有膏潤資，更期釃導力。
來哲倘不遺，庶幾成遠績。
秀才石君予同年子也携書見投重之以歌詩意甚勤厚其歸也邀予言爲贈因作五言以勉之
作者：蘇頌
朝代：宋

石生故人子，袖書遠相過。
趨翔有父風，步闊冠峨峨。
自言少也孤，奉親由江鄱。
區區營甘旨，靡暇謀其他。
三十未有成，無門托絲蘿。
求知走四方，慷慨成悲歌。
顧我舊朝寀，謂能激餘波。
多慚僻郡守，局趣如生何。
空持贈我句，坐閤長吟哦。
方今紹唐虞，咏歌繼卷阿。
舉世用經術，革去辭章訛。
詔書起遺逸，草澤咸搜羅。
高爵待俊傑，世礪鈍以磨。
君子務藏器，生其勤切磋。
乘時挾才策，繼世收賢科。
壯懷無自忽，流年易蹉跎。
秦國太夫人挽辭二首·其一
作者：蘇頌
朝代：宋

象服朝儀貴，封君國壤陪。
從夫乘五馬，見子躡三台。
靜樹終難止，東波遂不回。
棘欒吾相慕，行道有餘哀。
秦國太夫人挽辭二首·其二
作者：蘇頌
朝代：宋

上宰隆恩禮，中闈集寵光。
膳蘭金鼎味，衣綵衮龍章。
不見文軒駕，遄驚葆挽鏘。
宸慈均愴卹，臨宴輟清觴。
秦國夫人挽辭二首·其一
作者：蘇頌
朝代：宋

母儀兼婦德，訓子復宜家。
舊宅鄰三徙，新恩副六珈。
累茵榮養久，八秩享年遐。
宗族稱賢行，詵詵福未涯。
秦國夫人挽辭二首·其二
作者：蘇頌
朝代：宋

大國膺朝寵，樞庭慰母慈。
生爲命婦首，殮用貴臣儀。
鈴紼傳哀闋，金犀卷贊祠。
攀車泣公輔，行路共齎咨。
竊憶舊遊再賦一篇
作者：蘇頌
朝代：宋

早見登龍奪錦標，繼聯官契仕蒙譙。
雕章屢愛函京作，宰樹常論故國喬。
久嘆徊翔淹禁閣，方欣良直贊清朝。
前篇謾約林泉訪，祗恐群公賦反招。
答胡完夫示及四和前篇
作者：蘇頌
朝代：宋

書名曾伏庾征西，詞命宜封玉檢泥。
前日星垣同屬咏，即時墨客已潜携。
豈惟家集分門錄，直待郊居滿壁題。
更覽晉祠新石刻，從來文體壓梁齊。
答陳再次前韵
作者：蘇頌
朝代：宋

牛斗經年望建標，忽聞行李度南譙。
仙舟復喜逢元禮，飛御仍煩接子喬。
已試演綸成典冊，尚勞分竹偃藩朝。
海沂邂逅誠多幸，繼日相過不待招。
紫宸殿正旦宴教坊口號
作者：蘇頌
朝代：宋

敦牂開歲斗回杓，共慶元正視朔朝。
仗下法官陳禹會，宴開平樂奏虞韶。
北邦膚使星持節，近侍詞臣頌獻椒。
共效華封人吉語，勤勤三請祝唐堯。
累年告老恩旨未俞詔領祠宮遂還鄉閈燕閒無事追省平生因成感事述懷詩五言一百韵示兒孫輩使知遭遇終始之意以代家訓故言多不文
作者：蘇頌
朝代：宋

我昔就學初，齠童齒未齔。
嚴親念癡狂，小藝誘愚鈍。
始時授章句，次第教篇韵。
蒙泉企層瀾，覆簣期九仞。
十齡獨侍行，千里赴朝覲。
靡依心向吳，能事躬在浚。
應門待賓客，睦族周分親。
雖免逃杖諐，猶虞裕蠱吝。
十三從師友，群彥得親近。
箕裘襲素風，蘭芷漸腴潤。
佔畢自忘勞，攻堅常切問。
六經日沈酣，百氏恣蹂躪。
禮樂原夏商，春秋道堯舜。
論詩識溫柔，講易知謙巽。
書要通上古，史亦蘄盡信。
復熟中庸篇，推名善惡混。
楹書迨今存，手澤亦未泯。
頼此漸摩益，稍知賢聖藴。
十八隨鄉書，三冬閱文陣。
同時韋带倫，共試棘闈濬。
少年事矜豪，屬辭少繩準。
程文竟乖疏，貢籍果遺擯。
內負未蹉跎，不能忘起僨。
賞延輒辭官，雅志將自奮。
筆苦手成胝，眠稀目生暈。
常患涉獵疏，肯效揣摩困。
再上忝乙科，初筵習磨楯。
綢繆結官課，奄忽罹憂疹。
靈光未及賦，陟岵遽銜舋。
星行赴幃堂，雨泣護歸櫬。
先疇閩嶺遥，寓舍京口近。
葬營带郭田，地得兼山艮。
送往極充窮，拊存急賙賑。
三釜須自謀，一官姑孟晉。
恤孤逢舊知，溫故拾餘燼。
薦衡荷德璋，嗣向憐子駿。
給札恩特殊，除職選尤遴。
遂去州縣勞，入陪臺閣俊。
校文擿三折，食貧歲四閏。
君相嘉宿官，圭符假名郡。
地望號優閒，公租稍充牣。
二偏豐旨甘，百口免饑饉。
方喜私願諧，遽叨召音迅。
素非幹時才，屢試投虛刃。
治績愧無聞，官資謬超進。
持橐入記言，演綸漫燥吻。
事無補毫分，心常懷憤懣。
一言偶寤意，三已固無慍。
再違金門籍，七換竹使印。
賜環元豐初，解組橫海鎮。
虜信使約修，周官預詳𪮾。
上號太宮辰，奉冊陪發軔。
復土裕陵日，杖桐方守殯。
阻趨七月期，莫從百夫殉。
衰麻雖未除，淚血猶未抆。
誤被兩宮知，首頒一札訊。
入長天臺班，復冠鼇坡峻。
拔擢登台司，咨俞陪坐論。
屬時久承平，狡羌未誅震。
任重才難勝，位高躬易隕。
丹衷徒蹇蹇，明誠乏斤斤。
靡憚嘖言煩，姑守王臣藎。
聖神眷始終，進退禮周盡。
禁殿陟青規，琳宮叩虛牝。
再辭淮海藩，未許丘園遜。
風霜經六紀，蓬葆垂兩鬢。
躬閒猶冠带，祿厚足儲餫。
貢餘香龍團，上尊白羊醖。
歲時荷恩霑，漿藿對饋賮。
春園乘閒灌，冬戶隨時墐。
入對書甲乙，出驅車薄笨。
扶杖拜先塋，携觴問田畯。
蕃室倦掃除，綦几聊憑隠。
養浩希子輿，學生同祝腎。
念昔多艱勤，誨爾宜悱憤。
見賢弓在檠，遇事驂從靳。
競情思昔非，視舌知柔韌。
高門訓序畏，刊腹摩兜慎。
名教樂有餘，異端戒多紊。
其要本誠明，烏在問圓頓。
美璞不雕琢，安得懷瑜瑾。
良器不深藏，渠能免瑕璺。
學問不沾洽，何由垂望聞。
操守不堅純，久必成緇磷。
進修欲及時，行違要無悶。
士行惜分陰，伯陽嘆往運。
當年倘因循，晚歲必悔恨。
更思祖先勛，相傳清白訓。
世胄閩與吳，宗姻期及絻。
衣冠布中外，椽土無尺寸。
逮吾老鄉閭，始得營畦畛。
蝸廬庇風雨，稷田助饔餕。
幸與仁智鄰，仍遠市城慁。
沈侯東陽居，陸叟頤山遯。
出處雖殊途，豐約已過分。
考室俟構堂，肥家在忍順。
常使棣華榮，無致荆枝忿。
中冓須自防，外誘不可徇。
懼爾志悠悠，故吾言諄諄。
力行儻不渝，家聲期遠振。
翰林侍讀學士尚書右丞李公挽辭三首·其一
作者：蘇頌
朝代：宋

西李風流遠，中朝族望幽。
寵榮三學士，試守六藩侯。
不見登時棟，還驚失夜舟。
平生喜名理，一致視浮休。
翰林侍讀學士尚書右丞李公挽辭三首·其三
作者：蘇頌
朝代：宋

歲晚轘轅道，神歸嵩少原。
百年封域廣，三品葬儀尊。
笳吹迎風急，帷裳蔽日昏。
洛人應墮淚，幾世見銘旛。
翰林侍讀學士尚書右丞李公挽辭三首·其二
作者：蘇頌
朝代：宋

儒雅名公子，承平輔相孫。
臺儀尊右轄，世職重高門。
富貴今如夢，便蕃歿有恩。
邇英前席地，無復進嘉言。
聞蛙
作者：蘇頌
朝代：宋

蛙黽何所恃，喧喧矜善鳴。
不知穢污質，群沸沼池清。
游子得無淚，羈人若爲情。
華堂有絲竹，皆厭爾虛聲。
胡人牧
作者：蘇頌
朝代：宋

牧羊山下動成群，嚙草眠沙淺水濱。
自免觸藩羸角困，應無挾策讀書人。
氈裘冬獵千皮富，湩酪朝中百品珍。
生計不贏衣食足，土風猶似茹毛純。
胡完夫再示西省唱和詩特記曩遊過有謙屈率爾賡次
作者：蘇頌
朝代：宋

當年覆實子亭西，曾見春龍起蟄泥。
晚接官聯方喜幸，老憂顛踣待扶携。
入蘭遊霧蒙熏潤，激濁揚清望品題。
蹇步强攀英俊躅，終然駑驥力難齊。
致政侍讀孫蔓叔挽辭二首·其一
作者：蘇頌
朝代：宋

秘殿除書降，經筵特詔開。
未聞陪幄議，忽起奠楹哀。
卜葬青烏兆，臨喪白馬來。
平生我投分，灑淚向天台。
致政侍讀孫蔓叔挽辭二首·其二
作者：蘇頌
朝代：宋

英祖修官日，先皇出震年。
甘泉方授職，少海繼登賢。
望積公台久，恩從誄冊宣。
遺思滿京邑，曾議市租錢。
致政少卿邵公挽辭三首·其一
作者：蘇頌
朝代：宋

屢試循良政，兼推幹裕才。
惠和綏列郡，風績振行臺。
始見彤襜去，遄驚畫翣回。
甘棠猶蔽芾，高隴已崔嵬。
致政少卿邵公挽辭三首·其三
作者：蘇頌
朝代：宋

吳苑新開第，都門遂掛冠。
俄聞曳杖嘆，未適散金歡。
舊迹餘三徑，高風戢一棺。
只應名不朽，沈誌史臣刊。
致政少卿邵公挽辭三首·其二
作者：蘇頌
朝代：宋

江左推華胄，朝端挹老成。
官登九寺貴，迹寄五湖清。
治行當年立，家聲繼世榮。
書林有賢傑，名德豈慚卿。
與丘程凌林四君同賦食河豚
作者：蘇頌
朝代：宋

水族誠萬種，茲魚非衆儔。
形厖而味異，名與畜豕侔。
江南春風和，乘時泝江流。
貪婪爾之能，腥臊固相投。
膨膨逞怒腹，駢駢競尖頭。
靡因梁笱獲，謾污筌餌求。
虛傳百金貴，不充四時羞。
假以薑桂芼，薦之尊俎酬。
飽飫有奚適，包藏乃爲憂。
嗟予鄙異食，顧此偏憎尤。
河魴風陳詩，蝦蟆譏柳州。
腊毒戒厚味，茲言實嘉謀。
盍投會稽犗，更垂渭濱鈎。
一釣蓬山鼇，復連東海鰍。
割鮮輕屠龍，和羹小函牛。
誰同厭若魚，何必誇食鰌。
與次道集賢諫議元素翰林赴沖卿樞密諫議見招宴會同賦
作者：蘇頌
朝代：宋

江淮罷郡許歸朝，臺閣重來鬢漸凋。
內禁群英容接武，西樞元弼記嘗僚。
當年已絕坐中禮，此日猶蒙客右招。
衰病無堪還自慰，交游相繼上層霄。
與蒙城知縣陳著作同賦吐綬鳥
作者：蘇頌
朝代：宋

羽毛之美其類衆，雉曰吐綬世尤重。
靈姿異稟來何方，有客携持自咸雍。
朱籠馴習繡墩調，珍貴不與常禽共。
庭前愛玩不能已，欲買未有千金俸。
一座嘉賓共詫誇，留連爲倒春醪甕。
送將題目與詩人，要待清才如屈宋。
斑斑赤質鬥花紋，瓅瓅明珠絡衣縫。
暖風晴日正閒暇，綺翼丹趺時𩭩鬆。
垂胡兩組錦舒張，約髮雙笄玉浮動。
倏忽披開疊勝文，蒙茸亂綰青絲綜。
初疑瑞草銜鶻啄，又訝牦纓彯馬鞚。
行縢赤芾交脛足，羽服袿衣曳蜺蝀。
漢官綬䓞何須染，鄭公書带徒勞種。
引頸纔盈尺寸間，鏤彩盤絛無缺空。
未容俯近復卷收，頃刻無由發清哢。
向人顧盼雖無言，奮臆猶如將告控。
有生之樂貴得所，所樂山林殊市哄。
斥鷃飛翔本蓬蒿，鷾鴯社稷存梁棟。
不慕爰居享鐘鼓，要逐鳬鷖唼菰葑。
臨流照影刷羽翰，朝飛求偶隨群從。
十步一啄百步飲，烏用樊中久羈𢮍。
主人提挈誠厚恩，豈若郊原使閒縱。
我聞章服以旌禮，物有等威須折衷。
鞶囊厲带最光華，寵錫或招三褫訟。
惟茲異類亦何知，被服文章安所用。
得非造化育群倫，美惡短長皆適中。
凡物有用固爲災，矯性傷生尤可痛。
介特一死古士摯，得時三嗅子路共。
晉室文裘或遭焚，羽山夏翟先修貢。
解顔亦取如皋獲，離罦已入王詩諷。
旌旄甚盛見楚人，樂綴有數聞衆仲。
嗟嗟才用既若斯，竄伏何由脫羅總。
今雖窘束苦籠檻，猶勝烹燖充調供。
徘徊且逐稻粱肥，莫厭庭除資好弄。
方今太平物遂性，異獸奇禽罷供奉。
庶民咸樂萃靈臺，上苑虛開發雲夢。
西雝既已翔振鷺，阿閣終當集靈鳳。
佇見觚稜神爵棲，重歌蜀使碧雞頌。
惟爾文華固異常，效祥薦祉宜飛羾。
近郊藪牧好遊遨，應須一借扶摇送。
與諸同僚偶會賦八題·不期而會
作者：蘇頌
朝代：宋

泛交以勢利，君子期久要。
道義苟契合，出處無阻遥。
龍興雲必從，宮鳴商亦調。
樂哉此席會，固非夙相招。
與諸同僚偶會賦八題·坐久月初上
作者：蘇頌
朝代：宋

高軒微雨過，初夕凉風生。
兀坐正幽寂，雲間月華明。
移榻向寒階，遥望孤蟾清。
所思故人遠，對此傷予情。
與諸同僚偶會賦八題·府庠小沼
作者：蘇頌
朝代：宋

面向秦淮流，背枕清溪水。
當軒觀未足，鑿沼近可擬。
月明練光寒，風動漪漣起。
不用植菰蒲，惟將鑒容止。
與諸同僚偶會賦八題·待燈
作者：蘇頌
朝代：宋

黄昏蝙蝠飛，空堂蟋蟀吟。
相對語未闌，不覺更漏侵。
呼童持短檠，注以蘭膏深。
皎皎見寒光，良宵愜予心。
與諸同僚偶會賦八題·登賞心亭
作者：蘇頌
朝代：宋

秦淮接長江，活活流不已。
高亭出城角，四面盡湍水。
山川孤雲飛，檻閣清風起。
望遠何所思，故人在千里。
與諸同僚偶會賦八題·秦淮柳
作者：蘇頌
朝代：宋

古樹枕淮流，橋邊與亭畔。
借問植秦堤，何如在隋岸。
南朝正佳麗，綺陌多攀玩。
嗟今非昔時，榮悴俱可嘆。
與諸同僚偶會賦八題·華藏竹
作者：蘇頌
朝代：宋

竹性本孤潔，况在祇園中。
經年蔭華宇，永日吟清風。
心虛大道合，幹直賢人同。
雪霜任摧挫，寒姿獨青葱。